..:: ISLOM.UZ ::.. - Зинога яқинлашманг-2\nЎЗ ДИНИНИ БИЛМАСЛИК ВА УНГА АМАЛ ҚИЛМАСЛИК:\nҲар қандай инсон ва жамият ҳаётидаги муаммоларнинг асоси бу - диний ҳақиқатларни билмаслик ва уларга амал қилмасликдандир. Ўз динини билмаслик ва унга амал қилмаслик бандани мусулмонликдан чиқариб кофирликка киритиб қўйиши мумкин. Куфрга олиб бориши мумкин бўлган ҳар бир нарса эса ҲАРОМдир.\nЎз динини билмаслик ва унга амал қилмаслик бирор инсоннинг фаҳшга берилиши ёки фаҳш жамиятда тарқалишида ҳам кўринади. Агар инсонлар Аллоҳни таниганларида, У Зот кўрсатган динни билганларида ва унга оғишмай амал қилганларида икки дунё бахтига эришган, хусусан жинсий ҳаётларини ҳам гўзал суратда йўлга қўйган бўлар эдилар.\nАллоҳ таоло қуйидагича марҳамат қилган: ”Агар улар иймон келтириб, тақво қилганларида, гар билсалар, Аллоҳнинг ҳузуридаги савоб яхши эди” (Бақара сураси, 103 оят).\nУшбу ояти каримада инсонлар агар билсалар бу дунёдаги Аллоҳ кўрсатмаларига зид нарсалардан кўра охиратдаги савоб ва мукофот яхшироқ эканлиги айтилмоқда. Бу дунёдан кўра охират яхшироқ ва абадий эканлигини билган инсон унга ҳаракат қилади, аммо Аллоҳни танимаса, динни билмаса ҳеч нарса қила олмайди. Демак у ҳалол ва ҳаромни, фарз нима, вожиб нима, суннат нима, макруҳ нима билиши зарур. Оятларда Аллоҳдан олим бандаларгина қўрқишлари, билган инсонлар билан билмаган инсонлар тенг бўла олмаслиги айтиб ўтилган. Расулуллоҳ соллаллоҳу алайҳи ва саллам ҳам умматларини илм олишга, хусусан динни таълим олишга буюрганлар ва ҳар бир мўмин ва мўминага Ислом дини асослари, банданинг намоз, закот, рўза, ҳаж, ҳалол ва ҳаром ҳақида илм олиши фарз ва қарз эканлигини эълон қилганлар. Ушбу санаб ўтилган нарсаларни билиш ўзини мусулмон ҳисоблаган киши учун ихтёрий эмас мажбурийдир.\nШунингдек Пайғамбаримиз соллаллоҳу алайҳи ва саллам: “Аллоҳ кимга яхшилик беришни ирода қилса, уни динда фақиҳ (чуқур билимдон) қилиб қўяди” деб марҳамат қилганлар (Бухорий ва Муслим ривоятлари).\nБой қилиб қўяди, машҳур қилиб қўяди, соғлом қилиб қўяди демаганлар. Демак энг катта яхшилик ўз динини билишда экан, бу яхшиликнинг олдига ҳеч нарса туша олмас экан.\nАгар зино ва унга боғлиқ ишларни қилувчи, уларга боғланиб қолган ёки қилмоқчи бўлган банда Аллоҳ зино ва унга боғлиқ ишларни ҳаром қилганини, бу нарса дунё ва охиратда бахтсизликка олиб боришини, Аллоҳ учун ўз шаҳватларини жиловлаган инсон учун жаннатда тайёрланган абадий роҳатлар, шаҳватини жиловламаганларга жаҳаннамда тайёрланган чексиз азобларни билганида эди...! Агар у Роббисининг қанчалар улуғ эканлиги, унга нисбатан қанчалар меҳрибон эканлигини ва унинг дини нақадар олий, юксак инсоний фазилатлар эканини, Аллоҳ учун ўзига зарарли ишдан воз кечиш нақадар буюк қаҳрамонлик эканлигини билганида эди...!\nКиши ўз динини билиб унга амал қилса, биз юқорида санаб ўтган фаҳшга олиб борувчи йўлларни айтиб ўтиришга ҳожат қолмаган бўлар эди. Зеро барча муаммоларнинг боши ўз динини билмаслик ва унга амал қилмасликдир.\nНОМАҲРАМЛАРДАН КЎЗНИ ТИЙМАСЛИК\nЗинога олиб борувчи йўлларнинг энг кенг тарқалгани, жамият ҳаётида чуқур илдиз отгани бу номаҳрамлардан кўзини тиймасликдир. Бу нарса ҲАРОМдир.\nНомаҳрам деганда эркак бўлсин ёки аёл бўлсин маҳрам бўлмаганларнинг барчаси киради (номаҳрамлар кимлар экани ҳақида кейинроқ сўз боради). Бунда эркак ўзига номаҳрам бўлган аёлларга шаръий узрсиз қараши ва аёл ўзига номаҳрам бўлган эркакларга шаръий узрсиз қараши ҳаром бўлади.\nАллоҳ таоло бу хусусда қуйидагича марҳамат қилган: “Сен мўминларга айт, кўзларини тийсинлар ва фаржларини сақласинлар. Ана шу улар учун покдир. Албатта, Аллоҳ нима ҳунар қилаётганларидан хабардордир.\nСен мўминаларга айт: Кўзларини тийсинлар, фаржларини сақласинлар ва зийнатларини кўрсатмасинлар, магар зоҳир бўлган зийнатлар бўлса (майли). Рўмолларини кўксиларига тўсиб юрсинлар. Зийнатларини кўрсатмасинлар, магар эрларига ё оталарига ё эрларининг оталарига ё ўғилларига ё эрларининг ўғилларига ё ака-укаларига ё ака-укаларининг ўғилларига ё опа-сингилларининг ўғилларига ё аёлларига ё ўз қўлларида мулк бўлганларга ё (аёлларга) беҳожат эркак хизматчиларга ё аёллар авратининг фарқига бормаган ёш болаларга (бўлса майли). Махфий зийнатларини билдириш учун оёқларини (ерга) урмасинлар. Аллоҳга барчангиз тавба қилинг, эй мўминлар! Шоядки, нажот топсангизлар” (Нур 30, 31).\nУшбу оятда Аллоҳ таоло Пайғамбаримиз соллаллоҳу алайҳи васалламга хитоб қилиб, мўминлар номаҳрам аёллардан кўзларини тийишларини, зино ва унинг кўринишларидан узоқда бўлишни буюрмоқда. Албатта ҳар қандай фаҳшнинг боши назар ташлашдан бошланади. Мана шу ҳаром ишни, яъни номаҳрамга назар ташлашни қилган одам даражама-даража бошқа ишларга ҳам қўл уриши мумкин бўлиб қолади. Банда доимо мени Аллоҳ кўриб турибди деган фикр билан юрса, бундай ишларга қўл урмайди. Шунингдек Аллоҳ таоло Пайғамбаримиз соллаллоҳу алайҳи васалламга хитоб қилиб, мўмина аёлларга кийим кийиш ва аврат беркитиш борасида ўзларини қандай тутишлари лозимлигини баён қилиб беришини буюрмоқда.\nМуслима аёллар ҳам номаҳрамларга шаҳват назари билан қарамасликлари лозимлиги ушбу оятдан тушунилади.\nАллоҳ бандаларининг ҳар бир ишидан, шу жумладан кўз хиёнатидан ҳам доимо хабардор эканлигини қуйидаги оятда баён қилиб айтган: “У зот кўзларнинг хиёнатини ҳам, диллар махфий тутган нарсаларни ҳам билур” (Ғофир сураси, 19 оят).\nЯъни, бировга билдирмасдан, ўғиринча кўз қири ташлаганини ҳам билиб, ҳисобга олиб қўяди. Ҳеч кимга билдирмасдан, дилда тугиб қўйилган нарсаларни ҳам жуда яхши билади. Шундай бўлганидан кейин бошқа нарсаларни билишида ҳеч шак-шубҳа йўқдир. Одамлар бундан огоҳ бўлсинлар.\nУлуғ Аллоҳ яна бундай марҳамат қилган: “Албатта, қулоқ, кўз ва дил — ана ўшалар, масъулдирлар” (Исро сураси, 36 оят).\nУшбу оятдан инсон ҳар бир амалига, шу жумладан ҳар бир кўзи ила солган назарига масъул эканлиги айтилмоқда.\nНабий соллаллоҳу алайҳи ва саллам уматларини кўчаларда ўтиришдан қайтаришларининг сабабларидан бири уларнинг кўзлари номаҳрамларга тушишининг олдини олиш бўлган. У киши соллаллоҳу алайҳи ва саллам: “Йўлларда ўтиришдан четланинглар” деганларида саҳобалар: “Бунга бизнинг ҳожатимиз бор. Биз кўчада бир–биримиз билан суҳбатлашамиз” дедилар. Шунда Расулуллоҳ соллаллоҳу алайҳи ва саллам: “Ундай бўлса, кўчада турганингизда йўлнинг ҳаққини адо этинглар” дедилар. Саҳобалар: “Йўлнинг ҳаққи нима ё Расулуллоҳ?” деб сўраганларида Набий соллаллоҳу алайҳи ва саллам: “Кўзни номаҳрамлардан тийиш, озор беришдан тийилиш, саломга алик олиш, яхшиликка буюриш ва ёмонликдан қайтариш” дедилар (Имом Бухорий ва Муслим ривоятлари).\nИмом Муслим Жарир ибн Абдуллоҳ разияллоҳу анҳудан ривоят қилган ҳадисларида бундай дейилади: “Расулуллоҳ соллаллоҳу алайҳи ва салламдан номаҳрамга кўз тушиб қолиши ҳақида сўраганимда у киши кўзимни олиб қочишимга буюрдилар”.\nИмом Амад ривоят қилган ҳадисларида Набий соллаллоҳу алайҳи ва саллам қуйидагича марҳамат қилганлар: “Номаҳрамларга назар шайтоннинг заҳарланган ўқларидан бир ўқдир. Ким Аллоҳ учун кўзини номаҳрамлардан қуйи тутса, Аллоҳ унинг қалбида Ўзига йўлиқадиган кунгача ҳаловат пайдо қилади”.\nЭй муслим ва муслима дўстим! Шайтоннинг заҳарланган ўқи ёки Аллоҳга йўлиқадиган кунгача қалбингда бўладиган иймон ҳаловатини ўзинг танла.\nБаъзилар номаҳрамларга қарашга одатланиб қолган бўладилар. Улар бу нарса ҳаром эканлигини билганларида ҳам назар қилишга одатланиб қолганлари учун тийилишлари қийин бўлади. Аммо номаҳрамларга назар солишга одатланган кўз номаҳрамлардан ўзини буришга ҳам одатлана олади. Фақат бу йўлда Аллоҳдан мадад сўраш ва жидду жаҳд қилиш керак. Улуғ ишлар тиришқоқлик талаб қиладида!\nЭнди номаҳрамларга назар солишга боғлиқ ҳукмлар билан танишиб чиқсак:\n3. Опа–сингиллар, ота бир бўладими, она бир бўладими фарқи йўқ.\n5. Ака–укалар ва опа–сингилларнинг қизлари.\n3. Ака–укалар, ота бир бўладими, она бир бўладими фарқи йўқ.\n5. Ака–укалар ва опа–сингилларнинг ўғиллари.\nАёлнинг аврати: юзи ва икки кафтидан бошқа ҳамма аъзолари.\nЭркакнинг аврати: киндигидан тиззасигача, тиззаси аврат.\n- Назар солиш мумкин бўлмаган номаҳрамга кўз тушганда кўзни дарров олиб қочилади. Агар кўзини узмай қараб тураверса ёки қайта–қайта қараса, ҳаром бўлади.\n- Фаҳш бор видео, фото суратлар, турли ҳил рекламаларни суратга олиб уларни тарқатиш ҳам ҳаром амаллардандир. Зеро ҳаром ишга йўл очувчи, унга ундовчи амаллар Исломда ҳаром қилингандир. Буюк Аллоҳ бундай марҳамат қилган: “Албатта, иймон келтирганлар ичида фоҳиша тарқалишини яхши кўрадиганларга бу дунёю охиратда аламли азоб бордир. Аллоҳ биладир, сизлар билмассизлар” (Нур 19).\n- Номаҳрамларга кўзи тушиши аниқ бўлган ҳолатларга мўмин киши ўзини ўзи тушириши жоиз эмас. Бу ҳолатнинг кўринишлари кўп. Масалан, сиртидан Исломга зид бўлмаган бир кўрсатув ёки фильмни кўраётганингизда кўзингиз номаҳрамларга қайта-қайта тушаверса, сиз “номаҳрамларга кўз тушиши ҳаром эмас, уларга назар солиш ҳаром” дея олмайсиз. Зеро, ҳадисда Набий соллаллоҳу алайҳи ва саллам: “назар кетидан назарни эргаштирма” деб марҳамат қилганлар. Шунингдек инсон кўчада, жамоат жойларида юрганида кўзини қуйи тутиб юриши ва номаҳрамларга назар солиш у ёқда турсин, кўз тушишидан ҳам огоҳ бўлиши лозим. Кўз тушганида ҳам ҳаёл бузилади, кўз тушганида ҳам шаҳват қўзиши мумкин ва бу нарсалар иккинчи маротаба қарашга олиб бориши, иккинчи маротаба қараш эса бошқа кўпгина бир-бирини келтириб чиқарувчи ёмонликларга олиб бориши мумкин.\n- Ота–оналар ўз фарзандларини бу ишларнинг барчасидан қайтаришлари ва назорат қилиб туришлари – вожибдир.\n- Турли ҳужжатларни расмийлаштириш, савдо–сотиқ муомалалари, ижара, қарз олди–бердида, гувоҳлик, таълим беришда, даволаниш ва касалга ҳизмат қилинганда (жинсдош одам бўлмаса), чўкиш, ёниш ва шу каби қутқарув ишларида назар солиш жоиз. Бу ҳолатларда юзга назар солинади ва заруратдан ортиқ қаралмайди. Зарурат сабабидан назар солганда лаззатланиш ва шаҳват ила қараш - ҳаром.


“ЧОРСУ” меҳмонхонаси эндиликда DEMIR GROUPга тегишли эмас - UzNews.uz\n“ЧОРСУ” меҳмонхонаси эндиликда DEMIR GROUPга тегишли эмас\n“ЧОРСУ” меҳмонхона мажмуаси қайта сотувга қўйилади. Бу қарор тадбиркор Ахмет Демирнинг ўз инвестицион мажбуриятларини бажармаганлиги сабаб қабул қилинди.\nДавлат активларини бошқариш агентлигининг хабарига кўра, 2018 йил 9 мартдаги шартномага кўра, собиқ “Чорсу” меҳмонхона мажмуаси DEMIR GROUP ташкил этган “Inter Tourism” масъулияти чекланган жамияти шаклидаги хорижий корхонага 2017 – 2019 йиллар мобайнида ҳукумат кафолатисиз 33,0 млн. АҚШ доллари миқдорида инвестиция киритиш орқали 270 ўринга мўлжалланган 4 юлдузли меҳмонхона мажмуасини қуриш ва 350 та янги иш ўринини яратиш шарти билан сотилган эди.\nБироқ, хорижий корхона томонидан олди-сотди шартномасида белгиланган мажбуриятлар ўз вақтида бажарилмагани сабабли, Тошкент туманлараро иқтисодий судининг 2019 йил 2 июлдаги ҳал қилув қарорига кўра, томонлар ўртасидаги шартнома бекор қилинган.\nХабар қилинишича, айни дамда Вазирлар Маҳкамаси қарорининг лойиҳаси тайёрланиб, тегишли вазирлик ва идоралар билан келишилмоқда.


Чортоқ туман давлат хизматлари марказининг янги биноси фойдаланишга топширилди – "Чортоқ ҳақиқати" газетаси\nКарантин даврида фуқаролар кўплаб давлат хизматларидан фойдаланиш учун масофадан туриб мурожаат қилишга одатландилар. Лекин айрим кечиктириб бўлмайдиган хизмат турлари борки, уни марказга келмай туриб амалга ошириб бўлмайди. Ана шундай паллаларда ўз жонини хатарга қўйиб, аҳолига давлат хизматларини кўрсатиб келаётган давлат хизматлари маркази ходимларининг кўрсатаётган хизматларини ҳар қанча эътироф этсак арзийди.\nНаманган вилоятида замонавий, ҳар жиҳатдан қулай, ёруғ ва шинам давлат хизматлари маркази биноларининг тўққизинчиси Чортоқ туманида барпо этилди.\nТаъкидлаш жоиз, Чортоқ туман давлат хизматлари марказига аҳоли томонидан 2019 йилда 56 805 та мурожаат келиб тушган бўлиб, шуларнинг 55 303 таси давлат хизматларига тўғри келади. 1 502 таси тадбиркор сифатида рўйхатдан ўтказилган.\nЖорий йилнинг 1-чораги давомида аҳолига 10 926 та хизмат кўрсатилган бўлса, шуларнинг 627 таси тадбирколик фаолиятини йўлга қўйган.\nШунингдек, карантин даврида ҳам марказда кунига 50-60 нафар фуқарога давлат хизматлари кўрсатиб келинмоқда.\nЧортоқ туман ҳокимлиги ёнида қад ростлаган икки қавватли бинода барча шароитлар мужассам этилган. Жумладан, марказнинг биринчи қавватида кутиш зали, болалар майдончаси, инвесторлар хонаси, кафе, кутубхона, касса (Э-акуцион) хонаси хамда ФҲДЁ бўлими инспектори учун хона мавжуд.\nИккинчи қавватда Ўзбекистон Республикаси Президентининг “Халқ қабулхонаси”, “Бош вазир қабулхонаси” ҳамда архив ҳужжатларини сақлайдиган махсус жой ҳозирланган.\n-Чортоқ туманида улкан бунёдкорлик, қурилиш-таъмирлаш ишларига алоҳида эътибор қаратилаётгани биз фахрийларни ва бутун чортоқликларни жуда ҳам мамнун этди. Шулардан бири давлат хизматлари маркази янги бинода иш бошлагани бўлди. Аввал мослаштирилган хоналарда аҳолига 100 дан ортиқ хизмат кўрсатади деса, ФҲДЁ ичида жойлашган хонани кўриб ҳеч бир киши ишонмас эди. Мана энди барчаси ўзгарди. Ёруғ ва шинам хоналар, замонавий техник жиҳозларга эга марказ ходимларини кўриб кўзингиз қувнайди. Авваллари рости битта ҳужжат ортидан югур-югур қилиб вақт ўтказганларимиз ҳали ҳам кўз олдимдан кетмайди. Ҳозирда амалга оширилган ишлар биз истаганимизданда ўзгача. Буларнинг барчаси юртимизда олиб борилаётган оқилона сиёсатнинг амалдаги исботидир, – дейди, Зокиржон ота Раҳмонов.\n← Рамазон айтиб келдик эшигингизга.\nБугун Бандлик ва меҳнат муносабатлари вазири Нозим Ҳусанов аҳоли бандлигини таъминлаш борасида амалга оширилаётган ишлар, истиқболли лойиҳалар билан танишиш мақсадида туманимизда бўлди. →\nСобиржон Икрамов Халқ депутатлари Чортоқ туман Кенгаши котибияти мудири этиб тайинланди\nYanvar 13, 2021 Yanvar 13, 2021 Chortoq Haqiqati


Тошкентнинг ғаройиб топонимикаси Пойтахтнинг баъзи жойларининг номи қаердан келиб чиққан?\nТошкентнинг ғаройиб топонимикаси\nПойтахтнинг баъзи жойларининг номи қаердан келиб чиққан?\n2016 йилда Aзиз Холмуродов National Geographic журналисти Пол Салопек билан биргаликда Ўзбекистоннинг ғарбидан шарқигача бўлган масофани пиёда босиб ўтди.\nУшбу мақолада Aзиз Холмуродов Тошкентдаги “Франция” қаерда жойлашгани, оддий шлагбаум қандай қилиб халқ учун манзил мўлжалига айлангани ва Ўзбекистон пойтахтининг қайси қисми Ҳиндистоннинг муқаддас дарёси номи билан аталаши ҳақида ҳикоя қилади.\nБаъзи расмларни катталаштириш мумкин. Кўриш учун уларга босинг.\nТошкентда номлари шаҳар хариталарида ҳам, расмий топонимикада ҳам топилмайдиган жойлар жуда кўп.\n“Буюк Ипак Йўли” метро бекатига улашган ҳудуднинг тарихи ҳайратланарли. Максим Горький номидаги метро бекатининг номи ўзгартирилганига қарамай, БИЙ қисқартмаси бу жойга нисбатан ишлатилиши ҳали ҳамон ноодатий. Аллақачон халқ орасида ўрнашган “Горький”га яна бир халқ орасида кенг тарқалган мўлжал – “Максимка” ҳам қўшилади.\nТошкент Бродвейи ҳам яхши мисол. “Кеча мен Сайилгоҳда сайр қилдим” дейдиган кишини топиш мушкул.\nШаҳримиздаги расмий ва норасмий жой номлари форс, туркий, араб, ўзбек, рус, инглиз ва бошқа тиллардан келган сўзлардан иборат. Aммо ихтирочилари тошкентликларнинг ўзлари бўлган номлар ҳам бор.\nШаҳарнинг шимоли-ғарбий қисмида, Олмазор тумани Норазтепа кўчаси Келес йўли кўчасига туташган жойни маҳаллий аҳоли “Шламба” деб аташади.\nЎтган асрнинг 50-йиллари охирида бу жойда шаҳарнинг чеккаси жойлашган бўлиб, бу ерда шлагбаумли милиция таянч пости бўлган. “Шлагбаум” сўзини талаффуз қилиш қийин бўлганлиги учун одамлар уни “шламба” деб соддалаштиришган.\n“Шламба”да сувоқланмаган ғиштдан қилинган бир нечта беш қаватли бинолар, шунингдек, шахсий ҳовлилар мавжуд. Aгар ушбу уйларнинг аҳолисидан қаерда яшашларини сўрасангиз, улар “Шламбада” деб жавоб беришади.\nИлгари Дадабоев (Ўзбекистондаги социалистик ўзгаришларнинг фаол иштирокчиларидан бири Б.Дадабоев номи билан 1889-1962 йилларда номланган) деб номланган Норазтепа кўчасидан бироз нарида саноат корхоналари жойлашган.\n1962 йилда бу ерда 10-сонли авто таъмирлаш заводи ишга туширилган. Заводда ГAЗ-51, ГAЗ-52 юк машиналари ва ПAЗ автобуслари капитал таъмирланган. Завод негизида резина шиналарни таъмирлаш устахонаси бўлган. Натижада, устахона 9-сонли шиналарни таъмирлаш заводига айланди, у ерда эски ишдан чиққан шиналар қайта таъмирланган. Бундай маҳсулот илгари “наварка” (эритилган) ёки “эритилган шиналар” деб номланган.\nЎша йилларда мамлакатда шиналар тақчиллиги бўлган – таклиф аҳоли талабини қондиришга улгурмаган. Шунинг учун “наварка” муаммонинг энг мақбул ечими бўлган.\nМахсус дастгоҳда ейилган автомобил “покрышка”сидан резинанинг эски қавати олиб ташланиб, у бир текис ва яхшилаб силлиқланган, сўнгра ёпиштирувчи қатлам қўлланилиб, янги протектор лентаси билан ўралган. Резинани махсус автоклавга (печка – таҳр.) жойлаштиргандан сўнг, юқори ҳарорат таъсирида янги протектор ва шинанинг таглиги бир маҳсулотга бириктирилган.\nПAЗ-652 автобуси Ленин майдонида, Тошкент, 1980 йил 1 май.\nФото манбаси: Fortepan / LHM / Tashkent Retrospective\nЗавод 1998 йилгача шиналарга қайта ишлов берди. Ҳозирги кунда бу самарасиз – бозорда “наварка” нархига рақобатдош нархларда янги шиналар катта ассортименти мавжуд.\nБугунги кунда автомобилларни таъмирлаш заводи юк машиналарини таъмирлаш, дизел двигателларини таъмирлаш, газ ускуналарини ўрнатиш ва кузовлар ишлаб чиқариш билан шуғулланади.\nУшбу заводда шунингдек автобус бекатлари ишлаб чиқарилади.\nСобиқ шиналарни таъмирлаш заводида эса “Ўзбекистон темир йўллари” AЖ учун пломба ва темир йўл ости резина қистирмалари, автомобиллар учун резина гиламчалар ва футбол майдонлари учун резина қопламалар ишлаб чиқариш йўлга қўйилган.\nУшбу маҳсулотларни ишлаб чиқариш учун эски, ишдан чиққан шиналарни қайта ишлаш натижасида олинган хом ашё ишлатилади.\nAвтомобилларни таъмирлаш заводи.\nФото: Азиз Холмуродов / «Газета.uz»\nТақдир тақозоси билан фабрикадаги шиналар энди тикланмайди, балки утилизация қилинади.\n“Шламба”ни тарк этиб, яқин атрофда жойлашган Қорақамиш ¼ массивига йўл оламиз.\nБир қарашда у ерда диққатга сазовор ҳеч нарса йўқ: шаҳарнинг бошқа қисмларидаги каби ҳамма жойда Хрущёвнинг панель уйлари. Aммо фарқ меъморий дабдабада, айнан “хрущёвка”ларнинг бадиий ишлов берилганида. Уйларнинг ён томони рангли мозаикалар билан қопланган –қимматбаҳо монументал санъат тури билан ишланган.\nҚорақамишдаги мозаика / «Ташкент вокруг» Telegram канали\nБундан ғурурланса арзийди. Aвангард ва модернизм услубидаги ишлар ушбу уйларни безабгина қолмай, уларни умумий доирадан ажратиб туради. Баъзи абстракт сюжетларга қараб, санъатда янги тенденциялар пайдо бўлишига илҳом бағишлаган усталарнинг истеъдодидан ҳайратда қоласиз.\nҲовли ичкарисида ҳам уйлар мозаика билан безатилган. Геометрик нақшли бинафша вертикал чизиқлар зинапоялар майдонидаги жабҳаларни текислайди ва панель чоклари бинафша чизиқлар билан бўялган. Бундай ранглар уйғунлигидан оддий “панель” жуда салобатли кўринади. Ҳовлиларимизда бинафша ранг кўпми?\nAйтганча, бинафша рангли уйнинг ёнида худди шундай пушти безаклар билан безатилган уй бор. Уларнинг ён томони кўчага қараган бурчак ҳосил қилади. Бинонинг ён деворларида Aлишер Навоийнинг “Фарҳод ва Ширин” шеърий достони қаҳрамонлари тасвирланган мозаикали паннолар мавжуд.\nПушти орнаментли уй\nAфсуски, Фарҳоднинг тасвири туширилган мозаика сақланиб қолмаган. Фақат кичик бўлаклар қолган. Aммо Ширинни иккала томондан безакли аччиқ қалампирлар ёмон кўздан асраб келмоқда. Эҳтимол шунинг учун ҳам Шириннинг мозаикаси сақланиб қолингандир. У ёлғиз, “пушти” уйнинг бўш ёни деворига тикилиб, Фарҳодни кутмоқда.\nТошкентликлар учун “Мен Гангада яшайман” ибораси аниқ маънога эга. 1981 йилда, Ц-14 кварталида, ҳозирги Себзор ва Aбдулла Қодирий кўчалари кесишган жойда, янги тўққиз қаватли турар-жой биносининг икки пастки қаватида ҳиндистонлик бадиий маҳсулотлар ва маҳаллий матолар сотиладиган “Таштекстильшвейторг” савдо дўкони очилди. Савдо дўконларининг майдони 780 кв. м.ни эгаллаган.\n“Ганга” дўкони, 1981 й.\nФото манбаси: “Тошкент – 2000” китоб-альбоми, “Ўзбекистон” нашриёти, 1982 йил/ Tashkent Retrospective\nДўкон катта Ганг дарёси шарафига “Ганга” деб номланган, пойтахт аҳолиси ва меҳмонлари орасида машҳур бўлган. Муқаддас дарё Тошкентга ҳинд кийимлари, каштачилик, заргарлик буюмлари, филлар билан машҳур чарм сумкалар, жез вазалар, хушбўй таёқчалар, атирлар ва эсдалик совғаларини олиб келди. Совет даврида ушбу дўконнинг моллари камёб ва ҳашаматли ҳисобланган.\nУ кунлар ўтди, дўкон энди йўқ. Энди, собиқ дўконнинг қаршисида, Ganga пештахтаси остида ёш қайинлар бўлган жамоат боғида лаваш сотиляпти.\nЭнг ачинарли томони шундаки, ҳинд ва кирилл ёзувларидаги “Ганга” ёзувлари олиб ташланди. Улар тўққиз қаватли бинонинг теппасида чиройли декоратив мозаикали фриз устида турардилар. Фриз сақланиб қолган, аммо ёзувлар йўқ. Шунингдек, у ерда ҳинд фалсафасида карма билан чекланган оламларда айланиш ва туғилишнинг рамзи бўлган сансара ғилдираги бор эди.\nМуқаддас “Ом” товушининг график тасвири элементидан иборат декоратив чизиқ ҳам бор эди. Барча ҳарфлар ва белгилар рангли неонлар билан ўралган эди ва қоронғуда улар ёрқин ва эстетик кўринишга эга бўларди.\nЗебо Миразизова / Pintrest\nДўкон тугатилгандан сўнг, ёзувлар ва рамзлар бу ернинг тарихини узоқ вақт эслатиб турди. Ганга Ҳиндистон ва бошқа мамлакатлардан келган сайёҳларни Хаст-Имом майдони ва Чорсу бозори томон йўл олганда қаршиларди. Эҳтимол, ушбу ёзувларни кўрган ҳар бир сайёҳ бизнинг Ҳиндистонга бўлган муносабатимиздан ва бу қадимий ва ажабланарли мамлакат ёзуви ва белгиларини энг кўзга кўринган жойга қўйганимиздан ҳайратланган ва хурсанд бўлган.\nБироқ, бир неча йил олдин Ганга ёмон кармага дучор бўлди: калтабин қарор билан барча ёзувлар ва рамзлар демонтаж қилинди ва йўқ қилинди. Aммо Ганга номи тошкентликларнинг тилидан тушмади. Яқинида Ғафур Ғулом метро бекатининг бўлишига қарамай, одамлар бу жойни илгаригидек Ганга деб аташда давом этмоқдалар.\nМен Тошкентнинг Францияси ҳақида биринчи марта 90-йилларнинг бошларида билдим. Ўшанда, Космонавтлар ва Сапёрная собиқ кўчалари ўртасидаги уйлардан бирининг ҳовлисида, ёки айвонининг том қисмида ёки қум майдончаси томида кимдир томонидан оқ рангга бўялган лотин алифбосида “France” ёзуви кўзни қамаштириб турарди. Мен айнан шу ёзув туфайли одамлар ўз яшаш жойларини шундай номлаш ғоясига келганлар деб ўйлардим. Aммо ҳақиқат у ерда жойлашган учта тўққиз қаватли биноларда, аниқроғи уларнинг “французча лойиҳалаштирилгани”да бўлган.\nЙўқ, бу уйларни французлар лойиҳалаштирмаган ёки қурмаган. Уйларнинг панеллари француз лойиҳалари бўйича қурилган темир-бетон буюмлари ишлаб чиқарадиган заводларда ишлаб чиқарилган деган тахмин мавжуд. Эҳтимол, турар-жой бинолари меъморчилигидаги қўпол услуб муаллифи буюк француз модернист меъмори Ле Корбюзьенинг ишлари Совет меъморларига таъсир кўрсатгандир. Ёки меъморлар ишлари халқаро кўргазма ва конференцияларда намойиш этилган бошқа француз ҳамкасбларининг дизайнларидан илҳомлангандирлар.\nЎйлайманки, кейинги тадқиқотлар давомида “французча лойиҳалаштириш”ни Тошкент муомаласига чиқарган муаллифлар ҳақида маълум бўлади.\nТўққиз қаватли биноларнинг ён деворлари ака-ука Жарскийлар томонидан мозаик паннолар билан безатилган. Рассомлар Пётр, Николай ва Aлександр Жарскийлар Францияда рус муҳожирлари оиласида туғилган.\nТўққиз қаватли бинонинг ён девори.\nАка-укаларнинг тўнғичи Пётр Жарский Франциядаги нафис санъат мактабида ўқиган. 1947 йилда оила СССРга кўчиб келади. Пётр Ленинград Олий Санъат-саноат мактабини, Николай – Ленинград Бадиий Aкадемиясини ва Aлександр – Қозон рассомлик мактабини тугатади. 1966 йилда Тошкент зилзиласидан кейин ака-укалар Тошкентга келиб, темир-бетон заводида рассом бўлиб ишлайдилар. Бу ерда ҳам тақдир: мана улар “Тошкент Францияси” уйларини безатган Францияда туғилган ака-укалар.\nАка-ука Жарскийларнинг геометрик ва ўсимликли безаклари шарқ нақшларини бизнинг “французча” кўп қаватли уйларимизга мослаб, Самарқанд ва Бухорони безаб турган меъморларнинг анъаналарини давом эттиради. Тўққиз қаватли биноларнинг кириш йўлаклари – уйларнинг ҳар бирида саккизтадан – декоратив элементли ранг-баранг мозаикалар билан безатилган турли нақшлар туширилган.\nЖарскийлар ўзларининг мозаикалари билан кўплаб шаҳарларни безатдилар, аммо Тошкент уларнинг аксарият асарларининг ҳақиқий кўргазмасидир. Рассомларнинг мозаикаси ҳимояланиши ва реклама белгилари билан яширилмаслиги керак.\n“Франция” ёнида тўрт қаватли биринчи қавати баланд бўлган бино бор. Уйнинг орқа қисмидаги пастки қаватдаги деразалар ғайриоддий бўлиб, унинг уч томонида бетон соябонлар бор. Худди шу орқа томоннинг кириш қисмларида бурчакли парапет мавжуд бўлиб, кириш эшигининг бетон соябонида жойлашган. Эшик устидаги соябон, ўз навбатида, дераза соябонларига қарама-қарши томонга бурилган. Бу рассомлар уйи. У 1972 йилда қурилган.\nБиринчи қаватда таниқли ҳайкалтарош ва рассомларнинг устахоналари, юқори қаватларида эса уйлари жойлашган. Уйда Aлишер Навоий номидаги театрнинг машҳур фрескалари ва Aлишер Навоий метро бекатидаги бадиий композициялар муаллифи – Ўзбекистон халқ рассоми Чингиз Aхмаров яшаб ижод қилганлиги тўғрисида ёдгорлик лавҳаси ўрнатилган.\nУйнинг оддий эмаслигини унга кўзингиз тушгани заҳоти пайқашингиз мумкин. Ҳовлида ҳайкаллар ва граффити, Бадиий академия академиги Йигитали Турсунназаровнинг алоҳида қурилган икки қаватли устахонаси мавжуд.\nБу уйда хизмат кўрсатган санъат арбоби Дамир Рўзибоев, хизмат кўрсатган рассом Илҳом Жабборов, Ўзбекистон халқ рассомлари Жавлон Умарбеков, Баҳодир Жалолов, ҳайкалтарош Тўлаган Тожихўжаев яшайди ва ижод қилади.\nУларнинг уйи рўпарасида болалар майдончасида кабутарлари билан катта қафас ўрнатилган. Эҳтимол, бу Тошкентдаги шундай қушлари бўлган жонли бурчакли кам сонли ҳовлилардан биридир. Ўрта аср Франциясида кабутарларга эгалик қилиш мавқей ва кучнинг рамзи бўлган. Зодагонларгина бундай имтиёзга эга бўлганлар ва Франциянинг кўплаб эски ҳовлиларида кабутархоналар бугунги кунда ҳам учрайди. Мана, Франция билан яна бир ўхшашлик.\nПикассо кабутари – Пабло Пикассо томонидан чизилган тинчликнинг оқ кабутари – дунёнинг энг таниқли рамзларидан биридир. Рассомлар дунё гўзаллиги учун курашувчилардир.\nМатнни Aзиз Холмуродов тайёрлади.\nМатериалларга бўлган барча ҳуқуқлар “Газета.uz” нашрига тегишли. “Газета.uz” ва бошқа учинчи шахсларга тегишли www.gazeta.uz веб-сайтида жойлаштирилган фотографик, график ва бошқа материаллардан ҳар қандай ҳолда фойдаланиш тақиқланади.\nСиз қизиқ маълумотларни биласизми ва уни бутун дунё билан бўлишмоқчимисиз? Резюмеингизни job@gazeta.uz электрон манзилига юборинг


Қандай қилиб нафталан ваннасини қабул қилганим, бўғимларимни даволаганим ва Garabag Resort & Spa да даволанганим ҳақида\nTatil.uz нинг сайёҳлик бўйича менежери Шерзод Алиев қадрдон сайёҳларимизни Озарбайжоннинг энг яхши санаторийларидан бири билан таништириш учун Бакуга деярли 3 соат учди ва Нафталанга 240 дақиқалик йўлни босиб ўтди. Яна у деярли барча муолажаларни ўзида синаб кўрди ва энди бу ҳақда бизларга сўзлаб беради!\nМен Нафталанга келиб икки кунимни ўтказишим керак бўлган Garabag Resort&Spa меҳмонхонасига жойлашдим. Меҳмонхона ташқи кўриниши, саранжомлиги, ўзгача муҳити билан эътиборни тортади. Сервис, таомлари, хоналар сифати жиҳатидан санаторий шубҳасиз «ЛЮКС» классига киради.\nХоналар шинам бўлиб, мен жойлашган стандарт хона мана бундай кўринишга эга.\nБу эса деразадан кўринувчи манзара. Garabag қандай хушманзара ўлкада жойлашгани ва бу ернинг ҳавоси нақадар мусаффолигини кўришингиз учун бир нечта кадрларни суратга олдим.\nБиз тушликдан сўнг бордик, шу сабабли дастлабки куни шифобахш нефтнинг кучини ўзимда синаб кўриш бахтига муяссар бўлмадим.\nБироқ нафталан нефти билан даволаниш нималарда акс этишини шунчаки билиш ҳам мумкин эмас: ҳамма ташриф буюрган меҳмонлар албатта қон ва сийдик анализларини топширишлари лозим (шифокор тавсиясига кўра бошқа анализларни ҳам). Тиббий кўрикдан ўтиш талаб этилади. Кардиолог, невропатолог, гинеколог (аёллар учун) ва уролог (эркаклар учун), стоматолог, ЛОР ва аллергологдан маслаҳатлар олиш мумкин. Агар қандайдир кўрсатмалар бўйича сизга нафталан ванналарини қабул қилишга қарши кўрсатмалар бўлса, тозаланган нафталан ёки физиотерапия каби муқобил муолажалар таклиф этилади. Айтганча, меҳмонлар учун умумий текшириш бепул ўтказилади.\nДемак, кейинги куни оч қоринга мен олдиндан таҳлил ва текширувга тушдим. Қўлимда ташхис муолажаларининг зарур рўйхати бор эди.\nТекширув натижаларига кўра шифокор менга нафталан муолажаларини кундузги соат учга белгилади. У одатда бундай бўлади: мижоз анализ топширади ва шу куннинг ўзида ёки узоғи билан кейинги куни даволаниш муолажалари бошланади.\nДемак, белгиланган вақтда мен муолажаларга бордим. Дастлаб нафталан ваннаси кутиб турарди. Шуни айтиш лозимки, у шифокорлар томонидан эҳтиёткорлик билан, ҳеч қандай қарши кўрсатмалар бўлмасагина буюрилади.\nУшбу нефть ҳақида билиб олганларим билан ўртоқлашмоқчиман. Бу нефтнинг аналоги дунёда йўқ бўлиб, унда бензин, керосин ёки парафин каби ҳеч қандай ёнувчан ашёлар йўқ.\nБироқ бошқа нефтларда бўлгани каби унинг ўзига хос ҳиди бор. Унда микро- ва макроэлементлар, азот моддалари кўп бўлиб, бироқ энг асосийси табиий гормон ва ферментларда мавжуд бўлган нафтен углеводларидир.\nНафталан ванналарини одатда 8-10 дақиқа қабул қилинади. Нефть ҳарорати – 37 дан 39 даражагача. Шундан сўнг ёрдамчилар – меҳмонхона ходимлари мижознинг тозаланишига ёрдам беришади ва душгача кузатиб қўйишади. Сўнг мижоз хонага кириб бир соат дам олиши керак.\nКейин мен физиотерапевтик муолажалар ва лимфодренажга бордим. Бунда бўғим ва мушаклар қаттиқ сиқилиб, сўнг бирдан қўйиб юборилади. Бу қон айланиши учун жуда ҳам фойдали экан.\nМеҳмонхонада бепул ва пулли физиотерапевтик муолажалар борлигини таъкидлаб ўтиш лозим. Шифокор тавсиясига ва дам олувчининг истагига кўра улар даволаниш курси давомида буюрилиши мумкин.\nБиз ёнимизда жойлашган Chinar Hotel & Spa Naftalan меҳмонхонасига ҳам кирдик. Бу ерда ҳам ажойиб даволаниш базаси мавжуд экан.\nҚайрағоч ва платанга эга чиройли, кўкаламзорлаштирилган ҳудуд ўзига ром этади.\nҚуйида меҳмонхона хоналарини томоша қилишингиз мумкин.\nGashalti Health Hotel Naftalan – меҳмонларга кенг кўламдаги тиббий хизматларни кўрсатувчи яна бир ажойиб меҳмонхона. У замонавий, ҳашаматли ва катта.\nБу ерда меҳмонлар талабига ва уларга энг яхши шароитларни тақдим этишга катта эътибор қаратишади. Тиббий ходимлар дам олувчиларнинг барча талаб-истакларини инобатга олишади. Уларнинг профессионаллиги ва даражасини, шунингдек, меҳмонхонадаги барча ходимларнинг ажойиб муомаласини эътироф этиш керак.\nМеҳмонхонанинг ягона салбий жиҳати – Garabag Resort&Spa ёки Chinar Hotel&Spa Naftalan дагидек чиройли атроф манзаранинг йўқлиги. Бош шифокор Шахин Бабаев бизга вақт ажратдиб, санаторий ҳамда шифобахш нефть ҳақида кўплаб нарсаларни сўзлаб берди. Унинг айтишича, Gashalti 2011 йили очилган ва ҳозирда ўзининг 8-мавсумини ўтказмоқда.\nШу вақт ичида у дунёнинг турли бурчакларидан 40 мингга яқин меҳмонларни қабул қилди. Дастлаб бу ерга фақат озарбайжонликлар келган бўлса, кейинчалик Европа давлатлари, Россия, Ўзбекистон, Қозоғистон, Белоруссия, ҳатто Исроилдан ҳам кўплаб дам олувчилар ташриф буюришмоқда! Бу бундай нефтнинг бошқа жойда учрамаслигини яна бир бор тасдиқлаб турибди!\n- Нафталан нефти деярли 70 хил касалликка шифо бўлади! Бу асосан бўғим ва бўғим атрофи тўқималари, периферик томирлар билан боғлиқ муаммолар, умуртқа, тери касалликлари, эркак ва аёллардаги бепуштлик ҳамда яллиғланиш жараёнларидир. Қарийб 90-95 % ҳолатда даволаниш муваффақиятли ўтади. Бироқ онкологик ва марказий асаб тизими, қон касаллиги ва анемия, миокард инфаркти, юрак-қон томир касаллиги ва буйрак етишмовчилигида ванналар муқобил муолажаларга алмаштирилади, – дейди Шахин Бабаев. Яхшиси октябрдан майгача ташриф буюрган маъқул. Ўзбекистонда ҳаво ҳарорати Озарбайжондагидек, шу сабабли бу ерда ёзда анча иссиқ бўлади. Салқин ҳавода даволаниш самараси ошади.\nНефть билан даволанишнинг ўзига хосликлари бор. Мисол учун, боши ёки ўртасида оғриқлар зўрайиши мумкин. Меҳмонларга уларнинг ҳолати ёмонлашаётгандек туюлади. Бироқ бу организмнинг нормал қарши реакцияси. Даволаниш сўнггига бориб ҳамма енгиллик, умумий ҳолатнинг яхшиланиши, иммунитетнинг ошишини сеза бошлайди. Куч-қувват биринчи муолажадан кейиноқ кела бошлайди!\nҲа, дўстлар, мен ҳам куч-қувват кела бошлаганини сезяпман! Мўъжизавий нафталан ва шифокорларнинг профессионаллигига раҳмат. Бу Garabag Resort&Spa бош шифокори Дилбар Казимова билан тушган суратим.\nШу сабабли энди куч-қувватга тўлиб ва ажойиб кайфият билан қуёшли Тбилисини кўриш ва Боржоми билан даволаниш самарасини ҳис қилиш учун Грузияга шошаяпман! Шу боис биз билан қолинг!\nTatil.uz ҳамкорларимиз Leisure Business Travel компаниясига ажойиб сафар ва нафталан мўъжизасини синаб кўришдаги кўрсатган ёрдамлари учун миннатдорчилик билдиради!\nСиз ҳам Шерзод Алиев каби Нафталан муолажаларидан сўнг ўзингизни тетик ҳис этишни истасангиз, ушбу ҳавола бўйича таклифларимизни кўриб чиқинг. Саволларингиз туғилса, +99871 200 55 44 рақамига қўнғироқ қилинг ёки Facebook даги саҳифамизга ёзинг! Доим соғ-саломат бўлинг!


20 Октябрь 2021 16:03\nNUR-SULTAN. Kazinform – Парламент Мажилисининг раиси Нурлан Ниғматулин палатанинг «2022-2024 йилларга мўлжалланган республика бюджети тўғрисида»ги қонун лойиҳаси маъқулланганига изоҳ берди, деб хабар беради Kazinform мухбири.\n«Одатдагидек, уч йиллик бюджетда ижтимоий вазифаларни молиялаштиришга алоҳида эътибор қаратилган. Дарҳақиқат, бюджетнинг ярми шу соҳага сарфланади. Бундан ташқари, бандлик, тадбиркорликни қўллаб-қувватлаш, тадбиркорликни ривожлантириш, қишлоқларни ривожлантириш ва бошқа соҳаларга тегишли маблағ ажратилди. Натижада биз мамлакатимиз ва халқимизнинг ижтимоий-иқтисодий йўналишини янада мустаҳкамлаш учун яна бир аниқ қадам ташладик», - деди Н. Ниғматулин Мажилиснинг ялпи мажлисида.\nШу муносабат билан, у тасдиқлаган маблағларни режага мувофиқ ўз вақтида ва самарали сарфлаш олдида турган асосий вазифа эканлигини таъкидлади.\n«Умид қиламизки, Ҳукумат бу борада депутатлар билан самарали ишлайди. Келгуси уч йилга мўлжалланган республика бюджети лойиҳаси давлатнинг барча ижтимоий мажбуриятларини бажаришга мўлжалланган. Иккинчидан, бу мамлакатнинг ривожланиш мақсадларига жавоб беради, учинчидан, пандемиядан кейинги тикланишнинг қийин аҳволини ҳисобга олади.\nАввал хабар берганимиздек, Парламент Мажилисининг ялпи мажлисида «2022-2024 йилларга мўлжалланган республика бюджети тўғрисида»ги қонун лойиҳаси маъқулланган. ҚР Миллий банк раиси Ерболат Досаев мамлакатда инфляция ўсишининг асосий сабаблари ҳақида гапириб берди.\nҚР Миллий иқтисодиёт вазири Асет Ерғалиев Парламент Мажилисининг ялпи мажлисида 2022 йилда бюджет тақчиллиги ялпи ички маҳсулотга нисбатан 3,3 фоиз даражасида прогноз қилинишини айтди.\nВазирнинг айтишича, 2022 йилда маҳсулот экспорти 60,1 миллиард долларга баҳоланмоқда ва 2026 йилга келиб 79,8 миллиард долларгача ошади. Товарлар импорти 2022 йилдаги 40,8 миллиард доллардан 2026 йилда 43,4 миллиард долларга ошади.\nКалит сўзлар: Бюджет, Мажилис, ҚР Миллий иқтисодиёт вазирлиги,


Сайловга тайёргарлик ҳолати ўрганилди | Ўзбекистон Халқ демократик партияси\n2022-05-07 16:23:21 281\nОлий Мажлис Қонунчилик палатаси депутати Зуҳра Шодиева жорий йилнинг май ойида ўтказиладиган маҳалла фуқаролар йиғинлари раислари сайловига тайёргарлик ҳолати билан Қуйичирчиқ туманида танишди.\nХусусан, “Чақмоқ”, “Хўжа”, “Ойдинобод” ҳамда “Пахтачи” маҳалла фуқаролар йиғинлари ҳудудида жойлашган мактаблардаги сайлов участкаларда сайловга тайёргарлик ҳолатлари ўрганилди.\nДепутат томонидан бу жараёнда бир қатор камчиликлар аниқланди. Масалан, ишчи гуруҳ аъзоларнинг бириктирилган кўчалар бўйича ўтказилган учрашувлар баённомалари мавжуд эмас, талаб этиладиган бошқа ҳужжатлар ҳам тўлиқ эмаслиги аниқланди.\nБундан ташқари, депутат З.Шодиева сайловни ташкил этиш ва ўтказишга кўмаклашувчи комиссиялар фаолияти билан ҳам танишди ва аниқланган камчиликларни бартараф этиш юзасидан тушунтиришлар олиб борилиб, керакли тавсиялар берилди.


Ақтўбедан учган махсус самолёт Тошкентга қўнди » Ўзбекистон янгиликлари – Zamin.uz\nҚозоғистоннинг Ақтўбе областида автобус ёниб кетиши оқибатида ҳалок бўлган 52 нафар ўзбекистонликнинг жасадини олиб учган махсус самолёт 19 январь, соат 22:30 да Тошкентга қўнди. «Kun.uz» манбасининг тасдиқлашича, ДНК-экспертиза ишлари Тошкентда давом эттирилади.\n18 январь куни Қозоғистоннинг Ақтўбе вилояти Ирғиз туманида, «Чимкент — Самара» йўлининг 1068-километрида Қозоғистон жанубидан Россиянинг Қозон шаҳрига кетаётган йўловчи автобуси ҳаракат давомида ёниб кетди. Ёнғин бошланган вақтда автобусда 57 киши бўлган. Уларнинг 54 нафари Ўзбекистон фуқароси эди. Фожиадан фақат 5 киши омон қолди, шундан 2 киши ўзбекистонлик.\nУшбу ҳодиса муносабати билан 18 январь куни Қозоғистонда ҳам, Ўзбекистонда ҳам ҳукумат комиссиялари тузилди. Бош вазир Абдулла Арипов раҳбар этиб белгиланган Ўзбекистондаги махсус комиссияга авария натижасида жабрланган ва ҳалок бўлган Ўзбекистон фуқароларини Ватанга етказиш билан боғлиқ ташкилий ишларни ҳал этиш вазифаси топширилганди.\nДастлабки текширувлардан кейин марҳумларнинг 32 нафарининг шахси аниқлаштирилди. Энди қолган жасадларнинг шахси Тошкентда ДНК-экспертиза орқали аниқлаштирилади.\nЯнгиликлар » Жамият » Ақтўбедан учган махсус самолёт Тошкентга қўнди


Тошкент сафари чоғида Ҳиллари Клинтоннинг Ўзбекистон президенти Ислом Каримов билан учрашиб, томонларни қизиқтирган қатор масалаларни муҳокама қилиши айтилмоқда.\nДавлат департаменти матбуот вакили Филип Кроулининг маълум қилишича, Клинтон хоним ўз сафарини сешанба куни Қозоғистондан бошлайди. Давлат котиби Остонада ўтадиган Европада хавфсизлик ва ҳамкорлик ташкилоти саммитида қатнашадиган Америка делегациясига бошчилик қилади. Клинтон хоним, хабарларга кўра, бу ерда мамлакат президенти Нурсултон Назарбоев ва ташқи ишлар вазири Қанат Саудабаев билан учрашади.\nКлинтон, шунингдек, Қирғизистонда ҳам бўлиб, президент Роза Ўтунбаева ва бошқа давлат амалдорлари билан учрашишни режалаган.\nҲиллари Клинтоннинг Марказий Осиё ва Форс кўрфази бўйлаб сафарининг 3 ноябр куни Баҳрайн ташрифи билан поёнига етиши айтилмоқда.\nГарчи бу Клинтон хонимнинг АҚШ дипломатлари раҳбари сифатида Тошкентга қилаëтган илк сафари бўлсада¸ у бундан аввал АҚШ президенти Билл Клинтон рафиқаси мақомида Ўзбекистонга келган эди.\n90-йилларнинг иккинчи ярмида Клинтон хоним Тошкентга келганида¸ дипломатик қоидаларни бузиб бўлсада¸ аэропортда уни шахсан президент Каримовнинг ўзи қарши олган ва Клинтоннинг Самарқанд ва Бухоро сафарига ҳам ҳамроҳлик қилган эди.\nКлинтоннинг аввалги сафари арафасида Ўзбекистондаги бир қатор сиëсий маҳбуслар озод этилган ва мустақил журналистларга нисбатан тазйиқлар маълум муддат юмшаган эди.


Каттақўрғон шаҳри ва Оқдарё тумани давлат солиқ инспекцияларига бошлиқ тайинланди - zarnews.uz\nАшуров Дамир Камолович – Каттақўрғон шаҳар давлат солиқ инспекцияси бошлиғи этиб тайинланди.\nАшуров Дамир Камолович\nД.Ашуров 1982 йилда Самарқанд вилоятида туғилган. 2002 йил Тошкент солиқ коллежи, 2008 йил Самарқанд қишлоқ хўжалик институтини тамомлаган. Меҳнат фаолиятини 2002 йилда Самарқанд вилояти Темирйўл ҳудуди давлат солиқ инспекцияси назоратни амалга ошириш шўъбаси давлат солиқ инспектори вазифасидан бошлаган. Янги лавозимга тайинлангунга қадар Самарқанд шаҳар давлат солиқ инспекцияси бошлиғининг биринчи ўринбосари вазифасида ишлаган.\nЯдгаров Жавлон Сафарович – Оқдарё тумани давлат солиқ инспекцияси бошлиғи вазифасини вақтинча бажарувчиси этиб тайинланди.\nЯдгаров Жавлон Сафарович\nЖ.Ядгаров 1986 йилда Самарқанд вилоятида туғилган. 2007 йили Самарқанд иқтисодиёт ва сервис институтини тамомлаган. Иш фаолиятини Оқдарё тумани давлат солиқ инспекцияси ташкилий-инспекторлик бўлими етакчи мутахассиси вазифасидан бошлаган. Янги лавозимга тайинлангунга қадар Оқдарё тумани давлат солиқ инспекцияси бошлиғининг биринчи ўринбосари вазифасида меҳнат қилган.


“Press Club: Elections.uz-2016” пресс-клубининг тантанали очилиш маросими бўлиб ўтди(Фото)\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Press Club: Elections.uz-2016” пресс-клубининг тантанали очилиш маросими бўлиб ўтди(Фото)\t10:36, 30 ноябрь 2016\tБугун, 30 ноябрь куни пойтахтдаги “International Hotel Tashkent” меҳмонхонасининг Биллур залида Ўзбекистонда биринчи бор ташкил этилган “Press Club: Elections.uz-2016” пресс-клубининг очилиш маросими бўлиб ўтди. Тантанали очилиш маросими аввалида рамзий қизил тасмани Ўзбекистон Республикаси Марказий сайлов комиссияси раиси Мирзо-Улуғбек Абдусаломов ва ЎзЭОАВМА бошқарув раиси Фирдавс Абдуҳолиқов қирқишди. Тадбирнин расмий очилиш маросимига Шерзод Қудратхўжаев ва Бобурхон Алимовлар модераторлик қилди. Тантанали очилиш маросимида кўплаб хорижий ва маҳаллий ОАВ вакиллари, халқаро кузатувчилар, нуфузли ташкилотлар вакиллари иштирок этмоқда. Очилиш маросимида сўзга чиққан Марказий сайлов комиссияси раиси Мирзо-Улуғбек Абдусаломов Ўзбекистон тарихида сайловларга бу қадар катта тайёргарлик кўрилгани кузатилмаганини таъкидлаб ўтди. Жумладан шу бугунга қадар ОАВда сайлов ҳақида 17 мингдан зиёд лавҳалар намойиш этилгани бунинг яққол далилидир. Тантанали очилиш маросими давом этмоқда.


Коронавирус: Эронни нималар кутмоқда?\nКоронавирус нафақат соғлиқни сақлаш тизими, балки иқтисодий, ижтимоий ва сиёсий жабҳаларга ҳам салбий таъсир кўрсатаётгани мамлакатнинг бош муҳокама мавзусидир. Аммо ҳозирда Эрондан эпидемияга оид аниқ ва шаффоф маълумот олиш қийин. Чунки мамлакатдаги матбуот эркинлиги ва демократик қадриятларга содиқлик масаласи ахборот олиш имкониятларига бевосита таъсир ўтказмоқда. Айни пайтда Эрондаги эпидемия билан боғлиқ сўнгги вазият жаҳон афкор оммасида ҳам қизиқиш уйғотмоқда.\nРасмий ва ҳақиқий маълумотлар бошқа-бошқа\nЭронда сўнгги кунларда коронавирусдан зарарланиш ҳолатлари яна ўса бошлади ва 6 май куни мингдан ортиқ бемор аниқланиб, 100 минглик нуқтадан ўтилди. 7 май куни яна 1,5 мингга яқин ҳолат аниқланди.\nИлк ҳолат қайд этилган ва расмийлар томонидан вирус ўчоғи деб эълон қилинган Қум шаҳри ички ва ташқи огоҳлантиришларга қарамай, карантинга, ҳатто назорат остига ҳам олинмади. Шу асно эпидемия қисқа фурсат ичида нафақат бутун мамлакатга, балки минтақадаги бошқа мамлакатларда ҳам тарқалиб улгурди. Жараённинг аввалбошдан шаффоф бир шаклда бошқарилмагани эса давлатнинг ахборот манбайи сифатида ишончлилигига жиддий путур етказди.\nТаъкидлаш жоизки, Эронда «расмий маълумотлар» атамаси «ҳақиқий маълумотлар» тушунчасидан буткул фарқли. Шу боис узоқ йиллар давомида давлат ва жамоатчилик ўртасида юзага келган ишончсизлик сўнгги пайтларда ўзининг ҳадди аълосига кўтарилди. Ҳукумат томонидан кўрилган чора-тадбирлар халқ томонидан қўллаб-қувватланмади.\nБугун Эрон Соғлиқни сақлаш вазирлиги томонидан эълон қилинаётган кунлик ахборотлар ҳам расмийлар томонидан ҳақиқий маълумот сифатида қабул қилинмаяпти. Ҳар куни мунтазам равишда эълон қилинаётган бу маълумотлар жамоатчиликни хабардор қилишдан кўра кўпроқ ички ва ташқи ташвиқот қуролига ўхшайди. Шу боис, Эронда Covid-19’га чалинган хасталарнинг ҳақиқий сони айтилганидан ҳам кўпроқ бўлиши мумкин.\nИшонч кўзгуси дарз кетди\nҚайд этиш лозим, замон эҳтиёжларини қондира оладиган инфратузилма мавжуд эмаслиги мамлакатда сурункали муаммолар илдиз отишига олиб келди. Бу эса ўз навбатида соғлиқни сақлаш ва ижтимоий ёрдам кўрсатиш масалаларида жиддий ташвишлар туғилишига сабаб бўлмоқда. Масалан, узоқ мунозаралардан сўнг Эрон маъмурияти томонидан Covid-19’га қарши кураш доирасида 23 миллион хонадонга ажратилган 1 миллион туманлик кредит ҳам алоҳида бир муаммога айланди.\nБундан ташқари, хасталарни қабул қилиш, рецепт ва дори-дармон тарқатиш ёки бемор тўғрисидаги маълумотларни электрон шаклда эмас, эски тартибда – қоғозда юритилаётгани ҳам хавотирларга сабаб бўлмоқда. Шаффофлик тамойили ўртадан кўтарилишига ва бошқарув механизмида муаммолар пайдо бўлишига олиб келмоқда.\nУстига устак, кейинги пайтларда касаллик муолажаси учун ишлатиладиган дори-дармонларни импорт қилиш масаласида ҳам қийинчиликлар юзага келмоқда. Масалан, Эрон парламентининг соғлиқни сақлаш комиссияси аъзоларидан бири коронавирус беморларида қўллаш учун олиб келинган 20 мингта «Фавипиравир» номли дорининг атиги 15 мингтаси вазирликка етказилгани, қолган 5 мингтаси эса изсиз ғойиб бўлганини маълум қилди. Яқинда Эрон Аудиторлар суди раиси Одил Азер ҳам баъзи импортёрлар ва айирбошлаш шохобчаларига ўтган йили тарқатилган 31 миллиард долларнинг 4,8 миллиарди давлатга топширилмаганини эълон қилди.\nМана шундай оғир кунларда давлат ва жамоатчилик ўртасида ҳар қачонгидан ҳам муҳим аҳамият касб этувчи ишонч кўзгуси дарз кетганга ўхшайди. 2020 йил Эрон учун оғир бошланганди, аммо Covid-19 инқирози ушбу бўҳрон кўламини янада кенгайтириб юборди.\nИқтисодиётдаги ҳолат ҳавас қилгулик даражада эмас\nНефтга қарамлик, санкциялар, суст қобилиятли капитализм ва хусусий секторнинг деярли мавжуд эмаслиги каби бир қатор омиллар туфайли Эрон иқтисодиёти айни дамда ўз тарихининг энг оғир кунларини яшамоқда. Зотан, давлатнинг 2020 йил бюджети ҳам буни тасдиқлаб турибди. Covid-19 инқирози сабаб кечиктирилган ва парламентда тезда маъқулланган бюджет дастурининг манбалари мамлакатнинг эртанги кундан ташвишда эканига ишора қилмоқда. Кунига бир миллион баррель нефтни 50 долларга тенг базавий нархда экспорт қилишни кутган Эрон бугун ўртача 300 минг баррель нефтни атиги 15 доллардан зўр-базўр сотмоқда.\nСавдо секторида ҳам ҳолат ҳавас қилгулик даражада эмас. Чунки Эроннинг энг йирик савдо шериги бўлган ва нефтдан ташқари экспортнинг 23 фоизини ташкил этадиган Хитой билан савдо муносабатлари эпидемия туфайли бир неча ойдан бери тўхтаб қолди. Боз устига, ўтган йили қайд этилган 40 фоиздан юқори инфляция кўрсаткичи ҳам фуқароларнинг кундалик ҳаётига тўғридан тўғри салбий таъсир кўрсатмоқда.\nТаъкидлаш жоизки, энг кам иш ҳақини 1 миллион 835 минг туман сифатида белгилашга оид мунозаралар ҳам ҳануз давом этмоқда. Эрон меҳнат қонунининг 41-моддасига биноан, энг кам иш ҳақи ошиши ҳеч бўлмаганда инфляция даражасига тенг бўлиши керак, аммо 21 фоизлик ставка ошиши умумий норозилик кўламининг сезиларли ўсишига олиб келмоқда.\nCovid-19 эпидемияси қай томон кетиб бормоқда?\nБу жумбоқ барча дунё халқлари қатори эронликларни ҳам қизиқтирмоқда. Аммо сиёсий мухолифат амалда деярли мавжуд бўлмаган ва давлат ахборот агентликларидан бошқа муқобил ОАВ фаолият олиб бормайдиган Эронда бу саволга аниқ жавоб топиш қийин. Бироқ чекланган бўлса-да, хизмат кўрсатаётган баъзи марказларнинг маълум қилишича, эпидемия мамлакатда 400 кун давомида яшаб қолиши мумкин.\nЭрон парламентига қарашли илмий марказ тадқиқотига кўра, октябрь ойи охирида Covid-19’нинг янги тўлқини пайдо бўлиши мумкин. Агар давлат ҳеч қандай чора кўрмаса, 60 миллион одам коронавирус юқтириш эҳтимоли мавжуд. Шу маънода, изоляция масаласи муҳим аҳамиятга эга экани таъкидланмоқда.\nАмалга ошириладиган чораларга мутаносиб равишда қилинган ҳисоб-китоблар қуйидагича: агар мамлакатда 10 фоиз изоляция қўлланса, 2 миллион 400 минг ҳолат ва 30 минг 700 ўлим; 25 фоиз изоляция қўлланса, 1 миллион 600 минг ҳолат, 13 минг 450 ўлим; 32 фоиз изоляция қўлланса, 951 минг ҳолат, 8 минг 630 ўлим; 40 фоиз изоляция қўлланса, 811 мингта ҳолат ва 6 минг 300та ўлим кузатилиши тахмин қилинмоқда.\nҲукумат вақтдан ютишга уринмоқда\nЭрон маъмуриятининг олдин кўрилган чораларни (масалан, шаҳарлараро саёҳатлардаги чекловларни олиб ташлаш) юмшатиши келажакда қандай йўл тутиш борасида чалкашликларга олиб келиши мумкин. Аммо вазият ортида турган ҳақиқат ғоят аниқ. Яъни эмбарголар ва ташқи чекловлар туфайли молиявий манбаларнинг эриши зарур ресурслар топиш масаласида Эронни умидсизлик чоҳи томон судрамоқда.\nАйниқса, сўнгги кунларда инқирозни бошқаришдаги муваффақиятсизликлар янада яққол кўзга ташланмоқда. Қолаверса, ушбу вазиятда миллий хавфсизликка оид муаммолар ҳам ҳар қачонгидан кўра устувор аҳамият касб этмоқда. Бир неча ойлик танаффуслар билан асосан иқтисодий сабабларга кўра юзага келган намойишлардан ларзага тушган Эрон маъмурияти Covid-19 сабаб янада оғир тус олган иқтисодий танглик нималарга олиб келишини жуда яхши билиб турибди. Мамлакат аҳолисининг катта қисмини қамраб олган ва асосий эҳтиёжларни қондиришни олдинга сурган ғазабнок намойишлар чиндан ҳам жиддий масала. Шунинг учун ҳам шифохоналардаги муаммоларни ҳал эта олмаган Теҳрон намойишларни имкон қадар кечиктиришга интилмоқда. Яъни давлат вирусни эмас, айни мана шу ҳассосиятни камайтиришга, шу орқали вақтдан ютишга уринмоқда. Айни пайтда эпидемия билан боғлиқ барча қарорларни ҳам айни жиҳатларни ҳисобга олган ҳолда қабул қилмоқда. Аммо вазият шу тахлит ёмонлашишда давом этса, халқни ғазаблантириши мумкин бўлган ҳар қандай хато мамлакатдаги барқарорликни тамоман издан чиқариши мумкин.


Ўзбекистон Ёзувчилар уюшмаси » 2013 » Апрель\nАсосий 2013 Апрель\nСатрлар/Таблица\tОйлик архив: Апрель 2013\n23.04.2013 Комментарии к записи Исҳоқхон Ибрат (1861-1937) отключены\nИбрат (тахаллуси; асл исм-шарифи Исҳоқхон Жунайдуллахўжа ўғли) (1861, — Наманган вилояти Тўрақўрғон тумани — 1937, Андижон) — ўзбек маърифатпарвари, шоир. Қўқондаги Муҳаммад Сиддиқ Тунқотар мадрасасида ўқиган (1878—86). 1887—92 йилларда Истанбул,… батафсил »\n23.04.2013 Комментарии к записи Нозимахоним (1870-1924) отключены\nНозимахоним (1870 – Тошкент — 1924) — шоира. Ўзбек аёллари орасидан чиққан биринчи журналист-публицист. Татар, араб ва форс тилларини ўрганган. Оренбург ва Қозонда чиқиб турган матбуотни мунтазам кузатиб борган. Европа… батафсил »\n23.04.2013 Комментарии к записи Фақирий (1880-1925) отключены\nФақирий (тахаллуси; асл исм-шарифи Абдураззоқ Абдужаббор ўғли) (1880 — Хива яқинидаги Бўзхона қишлоғи — 1925) — шоир, хаттот ва наққош. Хивадаги Оллоқулихон мадрасасида ўқиган. Шарқ мумтоз адабиётини ўрганиб, ўзи ҳам… батафсил »\n23.04.2013 Комментарии к записи Муҳаммаджон Имомназаров. Жаҳон тан олган шоир отключены\nМиллий маънавиятимизнинг теран томирлари ҳам замоний, ҳам маконий жиҳатларига кўра улуғ уммонлардан баҳра олганлиги шубҳадан холидир. Тарихнинг долғали даврларини бошдан кечирган юртимиз ўғлонлари турли замонларда жаҳоннинг турли ўлкаларида умр кечириб,… батафсил »\n22.04.2013 Комментарии к записи Абдураззоқ Бимий (1850-1926) отключены\nБимий 1850 йили Андижоннинг қишлоғида замонасининг ўқимишли оиласида туғилди. Ёшлигидан илм-фанга зўр ҳавас қўйган Абдураззоқ ўзбек, форс ва араб тилларини, шунингдек, классик мусиқа, хаттотлик илмини ҳам қунт билан ўрганади. Бимий… батафсил »\n22.04.2013 Комментарии к записи Тоҳир Малик. Ибрат мактаби отключены\nҚалам аҳлининг пирларидан саналмиш Абдулла Қодирийнинг маҳорати ҳақида гап айтишга камина томонидан уриниш бўлиб эди, энди янгироқ фикр баён қилиш масъулиятини зиммамизга юклаб, қўлга қалам олмоққа журъат этдик. Абдулла Қодирийнинг… батафсил »\nИқбол Мирзо. Бир булбул сайради тун бўйи гирён\n22.04.2013 Комментарии к записи Иқбол Мирзо. Бир булбул сайради тун бўйи гирён отключены\nБулбул Элликқалъада Муҳаммад Юсуф ўтқазган эман дарахти бор… Бир булбул сайради тун бўйи гирён, Эман япроғидек дилгир, жонсарак. Шу кеч ҳадеганда ёришмади тонг, Шу кеч шафақларга беланди юрак. Не чоғли… батафсил »\n21.04.2013 Комментарии к записи Ноқис (1860-1929) отключены\nНоқис (тахаллуси; асл исм-шарифи Абдулқодир Муҳаммадшокир ўғли) (1860 — Каттақўрғон — 1929) — ўзбек шоири. Каттақўрғон, Бухоро мадрасаларида ўқиган. 1895 йилда Каттақўрғонга қайтиб, мадрасада мударрислик қилган, деҳқончилик билан шуғулланган. Саъдий,… батафсил »\n21.04.2013 Комментарии к записи Озод Шарафиддинов. Адабиётимиз фидойиси отключены\nШоир ва драматург, адабиётшунос ва таржимон, тарихчи ва мутафаккир, нотиқ ва педагог — буларнинг бари ҳозир, яъни 1950 йилда биз — талабаларга маъруза ўқишга шайланиб, кўз ойнагини дастрўмоли билан артиб… батафсил »\n20.04.2013 Комментарии к записи Мунтазир (1831-1889) отключены\nМунтазир (тахаллуси; исми Юсуфқори) (1831, Қўқон — 1889, Андижон) — шоир. Қўқондаги «Мадрасаи олий»ни тугатгач, мударрислик қилган. У Низомий, Ҳофиз, Навоий, Бедил асарларини чуқур ўрганган. Муқимий, Фурқат, Завқий, Писандий, Муҳаййир,… батафсил »\n20.04.2013 Комментарии к записи Абдуқодир Ҳайитметов. Нодир лаҳзалар отключены\nМенинг улуғ шоир ва аллома Ғафур Ғулом билан танишлигим талабалик йилларимдан бошланган. Ҳусанжон исмли жиян биз билан ҳозирги Миллий университетнинг Шарқ факултетида ўқир эди. Қолаверса, кеннойимиз — Муҳаррам опанинг Қўқоннинг… батафсил »\n19.04.2013 Комментарии к записи Сидқий Хондайлиқий (1884-1934) отключены\nСидқий Хондайлиқий (тахаллуси; асл исм-шарифи Сирожиддин Махдум Мирзоҳидохунд ўғли) (1884 — ҳозмрги Бўстонлиқ тумани Хондайлиқ қишлоғи — 1934) — шоир, хаттот, таржимон. Араб, форс тилларини ўрганган. Хаттотликка қизиққан, замонасининг машҳур… батафсил »\n19.04.2013 Комментарии к записи Абдулла Аъзамов. Дунёларни илкида тутган шоир отключены\nШундай тарихий ҳодисалар борки, улар, хоҳ тайин миллат тақдири билан боғлиқ равишда ўрганилсин, хоҳ умумжаҳон мезонлари билан ўлчансин, идеал деб эътироф этилиши лозим. Бундай ҳодисалар ҳусусида бахс юритганда “ҳар йўсинда… батафсил »\nТеодор Драйзер. Изғиринда\n19.04.2013 Комментарии к записи Теодор Драйзер. Изғиринда отключены\nҚиш кунларидан бири. Кундуз соат тўрт бўлганига қарамай, қош қорая бошлади. Қор қалин ёғарди. Майда-майда қор зарралари узун хипчиндек шамол аралаш юзга жиз-жиз урилади. Кўчани олти дюйм қалинликдаги совуқ ва… батафсил »\nХосият Бобомуродова: Аввало истеъдод зарур\n19.04.2013 Комментарии к записи Хосият Бобомуродова: Аввало истеъдод зарур отключены\nХатирчи туманида туғилганман. Икки акам ва синглим бор эди. Мактабга олти ёшимда бордим. Муаллимлар ҳали кичкинасан, келгуси йил келасан, десалар роса йиғлаганман, аҳволимни кўриб майли, ўқийверсин, дейишган. Ҳар бир ҳарф,… батафсил »\n18.04.2013 Комментарии к записи Матназар Абдулҳаким. Зоҳирий фақр, ботиний қудрат отключены\nМуҳаммад Ризо Огаҳий ҳазратларининг қаламига мансуб «Ашъори форсий» манзумалар туркуми муборак анъаналар асосида битилган, моҳиятан тасаввуфий шеъриятнинг улкан тарбиявий аҳамиятга эга бўлган оҳангларда ижод этилгандир: Ё раб, сенинг туфайлидир мартаба,… батафсил »\n18.04.2013 Комментарии к записи Оразий (1869-1942) отключены\nАлихон Муллаохун ўғли Оразий 1869 йилда собиқ Марғилон уезди Шаҳрихон волостининг Қашқар маҳалласида кулол оиласида туғилди. Алихон Оразий ёзиш ва ўқишни дастлаб ўз онасидан ўрганди. Сўнгра маҳалласидаги отинбибида ўқишни давом… батафсил »\nБахтиёр Генжамурод. Битикларим юрагимнинг манзараси\n18.04.2013 Комментарии к записи Бахтиёр Генжамурод. Битикларим юрагимнинг манзараси отключены\nТўрт-беш ёшимдаги гўдаклик пайтларим… Бобом Генжамурод Наҳан Қураш (Наҳан Қураш у кишининг лақаби – чўгирмадан ҳам катта телпак дегани) чордона қуриб, мени олдига олиб ўтирарди. Унинг ўғли Алламберган – менинг… батафсил »\nОриф Толиб. Гул бермадим, дил бердим…\n18.04.2013 Комментарии к записи Ориф Толиб. Гул бермадим, дил бердим… отключены\nОриф Толиб — 1987 йили Фарғона вилоятининг Учкўприк туманидаги Қумбости қишлоғида ишчи оиласида туғилган. 1994 – 2005 йиллари тумандаги 34-мактабда ва “Зиё” иқтидорли болалар мактаб-интернатида ўқиган. 2009 йили Ўзбекистон давлат… батафсил »\n18.04.2013 Комментарии к записи Пўлат Мўмин (1922-2004) отключены\nПўлат Мўмин ёшлигиданоқ адабиётга ҳавас қўйди. У Тошкент педагогика билим юртида ўқиб юрган вақтида адабиёт тўгарагига фаол қатнашди. Адабиётни қунт билан ўқиди, ўрганди. Ҳозирги Низомий номли Тошкент давиат педагогика университетининг… батафсил »\n1 / 1112345Кейинги »


“Янадафобия” ва ё бунақаси фақат Ўзбекистонда!.. - BBC O'zbek\nImage caption "...янада ривожлантириш..."\nОта-боболаримиз эркак кишининг ҳақиқий кучга тўлган ҳаёти 40 ёшдан кейин бошланади деган гаплари қулоққа чалинганди.\nБироқ ҳали бу ёшга кирар-кирмас ўзимни бели букилгандек ҳис қилмоқдаман. Албатта жисмонан эмас, балки руҳан шунақа кайфиятдаман.\nБуни фан тилида "депрессия" дейилар экан. Шунга руҳшуносга мурожат қилдим. Лекин у ҳам дардимга даво топишга ожизлик қилди. Сабаби менда ўзига хос ваҳима тури - "фобия" мавжуд экан.\nБуни ҳали фан кашф этмаган экан. Сизга кулгули туюлар, лекин менда сўздан қўрқинч пайдо бўлган. У ҳам бўлса "янада" деган сўз. Шу калимани эшитсам, ҳолсизланиб беҳуш бўламан.\nАвваллари эътибор қилмасдим, лекин сўнги пайт бу дардим яна ҳам ривожланмоқда.\nСабаби ҳукуматнинг янгидан янги қарорлари чиқса, айни шу сўз билан "чирой" берилади. Яъни, "янада демократизациялаш", "янада ислоҳотларни чуқурлаштириш", "янада либераллаштириш" кабилар.\nБироқ бу қарорлар менинг шахсий ҳаётимда, фақат бир хил таъсир кўрсатиб, тескари эффект бермоқда. Турли тўлов ва жарималар миқдори ёки чекловлар ортиб бормоқда.\nМисол учун мана бу қарорни олайлик: Жисмоний шахсларга хорижий валютани сотиш тартибини янада либераллаштириш чора-тадбирлари тўғрисида.\nImage caption "Янада"нинг кони\nБу қарордан кейин валютанинг олдига умуман яқинлашиб бўлмай қолди. Ўзбек тилидан сал хабари бор одамга маълум - "янада" сўзи кучайтириш маъносини беради.\nДемакки, бизда демократия, ислоҳотлар ва либераллаштириш ўзининг максимал даражасига етган - бундан ортиғининг имкони йўқ дегани.\nЛекин меҳрибон ҳукумат қўшимча чора-тадбирлар кўриб, мавжуд шарт-шароитларни янада яхшиламоқда.\nБошқача қилиб айтганда, иқтисод бамисоли бир машина бўлса, у ўз тезлигини энг юқори даражасида кетмоқда - газ педаллари машинанинг полига тиралиб турибди.\nЛекин ҳукумат ўзининг саъй - ҳаракатлари билан шу полни тешиш имконини излаётгандек.\nТунов куни турмуш ўртоғимнинг тиши оғриб қолганди. Шошиб тиш дўхтирга обордим. Юзлаб машина турган экан, мен ҳам шу бир чеккада тўхтадим. Кетимдам ғизиллаб ДАН ходимлари келди. Тўхташ мумкинмас, хужжатларни беринг, деди.\nМен уларга ана шунчаси турибди-ку, уларни ҳам бир текис жаримага тортинг, қонун ҳаммага бирдек ишласин десам, ҳалиги мелиса менга "сен менга қандай ишлашни указ қилаяпсан, ҳозир подкрепление чақираман, чунки сен низо туғдириш ҳаракатидасан, қонунга бўйсинмаяпсан", деди.\nШунинг орасида бир мўйсафид отахон чиқиб Матизларига ўтирмоқчи эдилар, мелиса уларнинг хужжатларини олиб қўйиб "мана бу сизни ҳам оформит қилгин деб талаб қилаяпти," деди баланд овоз билан.\nImage caption "Мелиса"лар\nБекатда турганлар ҳаммаси бирдан менга қарашди.\nМен довдираб "майли, бобони қўйиб юбораверинг, менда уларга эътирозим йўқ, мени хужжатимни расмийлаштираверинг", дедим.\nҲайдовчилик гувоҳномамни пул тушганда бориб оларман деб юраверибман, борсам ДАН уни аллақачон судга ошириб юборибди.\nҚўлимга повесткасини тутқазди. Уни ўқиб лабимга учуқ чиқай деди.\nҚисқаси, сўзлари аниқ ёдимда эмас, маъноси шунақа "давлат божини тўлашдан бўйин товлагани учун..."\nХуллас, бир сўз билан айтганда уни ўқисанг, ўзингни қип-қизил муттаҳам жиноятчидек ҳис қиласан.\nСудга борсам, минимал ойликни 10 бараваридан бошлади ёш суд ижрочиси. "Эээ, ака доимий иш жойим бўлмаса, кўп болали бўлсам", деб нолидим унга.\nУ эса "унда сизга енгиллик яратамиз мана шу идорамизнинг газетасига 5та обуна қиласиз", деди.\nБешта бир хил газетани нима қиламан десам, “билганингизни қилинг, агар хозир тўлаб, хайдовчилик гувоҳномангизни олмасангиз, жарима пеня (фоиз) тугади, кейин обший информацион базага тушса, чет-петга ҳам бориш ҳуқуқидан маҳрум бўласиз”, деди.\nБориб 400 минг атрофида 5 та бир хил "Ҳуқуқ" газетасига битта адресга обуна бўлиб квитанциясини олиб келиб бердим.\nХозир 2-хонали квартирамда, ҳар бир хонага биттадан бир хил газетани қўйиб қўйганман - бири меҳмонхонада, бири ётоқхонада, бири ошхонада, ҳожатхонага бир эмас иккитаси! Кирсам-чиқсам қўлимга тушади ноилож ўқийман, ҳар ҳолда пулим куйган, аччиқдан бўлса ҳам ўқийман.\nЛекин 5 марта ўқисанг наф бераркан, сўзларнинг асл маъносига етаркансан.\nМана қарорларни хозир бошидан эмас, охиридан ўқишни ўргандим. Чунки кириш қисми доим чиройли сўзлар билан бўрттирилади.\nҚарорнинг асл моҳияти охирида... яъни жарималар миқдори янада каттароқ, жазо ва чекловлар янада кучайтирилганига амин бўласан киши.\nНима бўлса ҳам ўқиган кони-фойда экан, мана "Ҳуқуқ"ни ўқиб ўз ҳақ-ҳуқуқларимни англамоқдаман. Агар кашфиётни ўз вақтида патентласанг, унда гонорар олар экансан. Шуни билиб олдим газетанинг савол-жавоб рукнидан. Шу мақсадда мазкур янги дарднинг номини қўйиб жўнатмоқдаман - "янада-фобия".\nАжабмас, мазкур ўзбек сўзи ҳалқаро сўзлар луғатига кирса. Мана курашдаги - "чала, ёнбош, ҳалол..." сўзларини чет элликлар ишлатмоқда-ку. Қолаверса, бутун жаҳонда иқтисодий кризис авжига чиқмоқда, депрессияга учраётганлар кўп. Шу халқаро руҳшунослар уюшмаси бу терминни тан олса, балки қалам ҳақи юборар.\nГонорарни олсам у-бу жаримамга яраб қолармиди?!


Тошкент, Ўзбекистон (UzDaily.uz) -- Ўзбекистон ҳукумати 2016-2018 йилларда Осиё ривожланиш банкининг (ОРБ) $1,89 млрд. кредит маблағларини жалб этишни режалаштирмоқда, деб хабар берилад ОРБ веб сайтида.\nБанк маълумотларига кўра, маблағлар аҳолини ичимлик суви билан таъминлаш, ерларнинг мелиоратив ҳолатини яхшилаш, ҳусусий бизнес ва таълимни яхшилаш, транспорт коммуникациялари ва энергетика каби соҳаларда лойиҳаларни амалга ошириш учун жалб қилинади.\nҲусусан, Ўзбекистон миллий автомагистрал қурилиши учун $605 млн. жалб этиш ниятида.\nЯна $490 млн. иссиқлик электростанциялари, гелиостанциялар қурилиши, ҳамда гидроэнергетика ва тармоқдар инфратузилмасини модернизациясига йўналтирилади.\nМелиорация ва сув билан таъминлаш соҳаларига уч йил давомида $340 млн. кредит маблағи йўналтирилади.\nЎзбекистон ҳукумати ирригация тармоқларини яхшилаш учун $250 млн. ва ҳусусий ва кичик бизнесни ривожлантириш учун $205 млн. жалб этишни режалаштирмоқда.


Яшасин «ташаббускорлар»! | Fayzbog.uz\n19.08.2017 / Маъмурият /\nЁшлигимда бир ташкилотга иш излаб борганимда, дарвоза қоровули:\n– Каллангни хам қил, хўжайин келяптилар! – деди.\nУнинг буйруғини тушунмаганимда, бояқиш энсамдан итариб, бошимни қуйига эгдирганди. Раҳбар виқор билан олдимиздан ўтиб кетгач:\n– Энди каллангни кўтарсанг бўлади, – деганди.\nЎшанда 1962 йилнинг октябри эди. Орадан 55 йил ўтибди ҳамки, олдимда бошлиқ пайдо бўлса, бошим ўз-ўзидан қуйига эгилади…\nБизнинг «хўжайин» олдида эсанкирашимиз, «хўжайин»нинг «хўжайин»ига ялтоқланиши – қонимизга сингган иллатлар. Боши эгик фуқаро эса фуқаролик жамияти барпо этолмайди.\nТаниқли ёзувчи ва журналист Каримберди Тўрамурод «Бекажон» газетасининг иккита сонини бериб:\n– Мусо ва Исо алйҳиссаломлар ҳақларида Қуръони Каримда келтирилган ривоятларни мақола қилдим, ўқиб кўринг, – деди.\nМақолаларни ўқиб, муаллифга “Битикларингиздаги гаплар Қуръонда бундан қарийб бир ярим минг йил аввал баён этилган. Ҳозир цензор бўлганимда сизга миллий, ирқий, этник ёки диний адоват қўзғатувчи ахборотни газетага эълон қилгансиз, дея айб қўярдим”, дедим.\nХайриятки, расмий идоралар К. Тўрамуродга бундай айбни қўймадилар. Аксинча, корхонаси раҳбарлари уни алқашди. Яқинда Каримберди:\n– Мени табрикланг, матбуот ва оммавий ахборот воситалари ходимлари куни муносабати билан ўтказилган йиғилишда «хўжайин» («Бекажон» газетаси эгаси) «Тўра Мурод газетамизга энг кўп даромад келтирувчи ходим», дея мақтади. Эртасига яна жамоани тўплаб, «Тўра Мурод газетамизнинг бош муҳаррири», деб эълон қилди, − деди.\n– Ҳали табриклашга шошманг, – эътироз билдирди. – Ўтган куни республика телеканалларидан бирида давлат ва хусусий оммавий ахборот воситалари вакиллари иштирокида ўтказилган телекўрсатувда давлат газеталарига мажбурий обуна ташкил қилиб, тиражларининг кўплиги билан мақтанишаётганини айтганимдан кейин, «хўжайин» жамоани тўплаб, «Тўра Мурод газетамизнинг энг қўпорувчи ходими», деб ишдан бўшатди, – сўзига хотима ясади у киши.\nОрадан яна бир неча кун ўтди. «Энг қўпорувчи ходим» билан тағин учрашдик.\n– Ўзбекистон Матбуот ва ахборот агентлиги «Бекажон» газетасида Исо алйҳиссалом ҳақида босилган мақолам учун менга нисбатан қандай чора кўрилганлигини расмий хат орқали сўрабди. Хўжайин «миллий, диний адоват қўзғатувчи ахборот тарқатганлиги учун ишдан олинди», дея жавоб қайтарибди, – деди.\nВаҳоланки, К. Тўрамурод телекўрсатувда айтган тўғри сўзи учун жамоа олдида айбланиб, ишдан ҳайдалган эди. Бироқ расман бундай «айб» билан уни ишдан олиб бўлмасди. Ўзбекистон Республикасининг “Оммавий ахборот воситалари тўғрисида”ги қонунининг 16-моддасида: «Бош муҳаррир таҳририятга раҳбарлик қилади, оммавий ахборот воситасининг чиқарилиши тўғрисида қарор қабул қилади ва унинг фаолияти учун қонун ҳужжатларига мувофиқ жавобгар бўлади», дейилган.\nМабодо «Бекажон»да босилган мақола миллий, ирқий, этник ёки диний адоват қўзғатувчи ахборот бўлса, унинг чоп этилишига газетанинг оддий ходими К.Тўрамурод эмас, бош муҳаррир Тоҳир Малик жавоб бериши керак эди.\nЮқорида номи келтирилган қонуннинг “5-моддасида: «Ҳар ким, агар қонунда бошқача қоида назарда тутилмаган бўлса, оммавий ахборот воситаларида чиқиш, ўз фикри ва эътиқодини ошкора баён этиш ҳуқуқига эгадир», дейилади. «Инсон ҳуқуқлари умумжаҳон декларацияси»нинг 19-моддасида эса ҳар бир фуқаро ахборотни излаш, олиш, тарқатиш ҳуқуқига эга эканлиги мустаҳкамлаб қўйилган. Ўзбекистон мазкур декларацияга қўшилган. Демак, эркин фикрлаш К. Тўрамуроднинг туғма, ахборот йиғиш ва тарқатиш эса, фуқаро сифатидаги, қонуний ҳуқуқлари. Бунинг учун уни жазолаш инсон ҳуқуқини поймол қилиш, сўз эркинлиги, демократияга тош отиш билан тенг. Ўзбекистон Матбуот ва ахборот агентлиги раҳбарияти бу оддий ҳақиқатни тушунмаган, қонунни тан олмаган.\nК. Тўрамуроднинг «фожиаси» шундаки, у киши республиканинг нуфузли нашри раҳбарига тик қараб, газетаси ҳақида бор ҳақиқатни очиқ гапирганлиги, бошқача айтганда, «хўжайин» олдида бошини қуйи эгмаганида.\nШу воқеалардан кейин К. Тўрамурод Самарқанд шаҳар ҳокимининг шаҳар кўчаларидаги бузилиши керак бўлган ҳовли-жойларни қулатишга таълим ва соғлиқни сақлаш муассасалари ходимларини жалб этиш тўғрисида берган расмий топшириғи тўғрисида интернетда чиқиш қилди.\nҲаял ўтмай, шаҳар ҳокимлиги журналист чиқишига раддия бериб, муаллифни журналистлик одобини бузганликда айблади, «бузғунчи»ни тийиб қўйиш тўғрисида тегишли ташкилотларга оғзаки кўрсатмалар берилди. Кишини ажаблантирадиган жиҳати шундаки, уй-жойлар йиқитилиши хусусидаги шов-шувлар бошлангач, ўқитувчи ҳамда шифокорларнинг ўзлари бу ишларни бажариш учун ташаббус билан чиққанликлари тўғрисида ҳокимиятга тушунтириш хатлари бера бошлашди.\nФридрих Ницше «қулдорликни истовчи бўлса, қул, албатта, топилади», деган экан. Ўша «ташаббускор» ўқитувчи ва шифокорлар ҳаракатини қулликка интилиш дейишдан бошқа илож йўқ. Бошингни эгмасанг, энсангдан итариб, эгишади.\nБир ҳафта ичида «газетага энг кўп даромад келтирувчи ходим», кейин бош муҳаррир дея мақталиб, алал-оқибат «энг қўпорувчи ходим» тамғаси урилган ҳамда ишдан ҳайдалган Каримберди Тўрамуроднинг қадрдон жамоаси оғзига «сув олиб тургани», мазкур воқеалар интернетда кенг муҳокама қилингани-ю, бирорта босма ёки электрон оммавий ахборот воситаси бу хусусда миқ этмагани ҳам қароллик феъли ҳосиласи.\nДарвоқе, юқоридаги воқеалар юз берган кунларда Самарқандда «Инсон ҳуқуқлари умумжаҳон декларацияси, Ўзбекистон Республикасининг “Оммавий ахборот воситалари тўғрисида”ги, “Ахборот олиш кафолатлари ва эркинлиги тўғрисида”ги, “Ахборот эркинлиги принциплари ва кафолатлари тўғрисида”ги, “Журналистлик фаолиятини ҳимоя қилиш тўғрисида”ги, “Муаллифлик ҳуқуқи ва турдош ҳуқуқлар тўғрисида”ги қонунлар талаби қўпол тарзда бузилди. Таниқли журналист, блогер Тошпўлат Раҳматуллаев олий ўқув юртларида кечган тест синовларидан репортаж тайёрлаётганида ички ишлар хизмати подполковниги, журналистни айрим тартиббузарлар билан бирга, ички ишлар идорасига олиб кетишга буйруқ берган. Раҳматуллаев ҳужжат кўрсатганида «Биз сизни таниймиз, кимларга хизмат қилишингизни ҳам биламиз», дея қўполлик қилади. Журналист тайёрлаган материаллар, фотокамерасидаги хизмат ва шахсий хусусиятга эга фотосуратлар ўчириб ташланади.\nИчки ишлар хизмати подполковниги журналистнинг кимларга хизмат қилаётганини билиши жуда қизиқ. Тошпўлат Раҳматуллаевни Ўзбекистондаги эркин фикрловчи ва бор ҳақиқатни очиқ ёза оладиган жасур журналист сифатида Америка Қўшма Штаталарининг Ўзбекистондаги элчихонаси ва бошқа чет эл муассасалари турли матбуот анжуманлари, жиддий тадбирларга таклиф этиб туришади. Журналист, табиийки, ўша анжуманларда бўладиган гапларни интернетдаги ўз блогида очиқ-ойдин ёритади. Подполковник мана шу ҳолатни «душманларимизга хизмат қилиш» деб баҳолаган.\nЎзбекистон дунёдаги барча давлатлар, жумладан, АҚШ билан ҳам, дўстона ва ўзаро манфаатдорлик сиёсатини олиб боради. АҚШнинг Ўзбекистондаги элчихонаси расман фаолият кўрсатаётган бўлса, у ердаги воқеа-ҳодисалар ҳақида ўзбекистонлик журналист хабар тарқатса, нимаси ёмон? Подполковникнинг фикрича, Раҳматуллаев АҚШ айғоқчиси. Бу журналист шаънига қилинган очиқ ва оғир туҳматдир.\nТ.Раҳматуллаев бу ҳақда Республика Ички ишлар вазирига очиқ хат ёзди. У киши подполковникни, туҳматчи сифатида, судга бериши мумкин. Туҳмат учун энг кам иш ҳақининг йигирма баробаридан юқори жарима қўлланади. Яъни, суд шу миқдордан кам жарима солишга ҳақли эмас. Ортиқ бўлиши мумкин. Подполковникка энг кам жарима солинганда ҳам у 3000000 (уч миллион) сўм тўлайди. Ўйламай айтилган бир оғиз гап шунчага тушса, ёмонми?\nБундан ташқари «Инсон ҳуқуқлари умумжаҳон декларацияси», Ўзбекистоннинг журналистикага доир қонунлари талаби бузилгани, блогернинг эркин ишлашига тўсқинлик қилингани ва ҳоказолар учун жабрланувчи моддий ҳамда маънавий зиённи ундириш тўғрисида ҳам судга даъво аризаси бериши мумкин.\nШунча шов-шув бўса-ю, бор ҳақиқатни элга очиқ шойиъ қилиш даъвосида юрган Ўзбекистондаги газета, телеканал ёки радиостанциядан ақалли биттаси бу ҳақда бир оғиз фикр айтмаса, демократия, сўз эркинлиги тўғрисидаги ҳайқириқлар сафсаталигига ким ишонмайди? Лўттивоз «ташаббускорлар»дан ўзга ким ҳам ўз хоҳиши билан шундай газетага обуна бўлади?\n"Бекажон" газетаси"ташаббускорлар"мажбурий газет обунасиМажбурий меҳнатСўз эркинлигиТўра Мурод


Ислом молияси тарихи ва унинг ривожланиши / Ислом молияси\nHome Маълумот ва таҳлилТаҳлил\tИслом молияси тарихи ва унинг ривожланиши\n17.01.2022 416 views\nМилодий 650 – 750 йиллар\nИслом дини Пайғамбаримиз Расулуллоҳ соллаллоҳу алайҳи васаллам орқали инсониятга келди ва нисбатан қисқа муддатларда Макка ҳамда Мадина шаҳарларида кенг тарқалди. Исломга қадар бу шаҳарлар маҳаллий тадбиркорлик, давлатлар ва элатлараро савдо муносабатлари орқали гуллаб яшнаган. Бу даврда рибога асосланган молиялаштиришлар амалиёти молиявий эҳтиёжларни қондиришнинг асосий манбаи ҳисобланган. Маккалик тадбиркорлар ва Мадиналик деҳқонлар ўзларининг молиявий эҳтиёжларини фақатгина фоизли молиялаштириш орқали қондиришган.\nИслом нозил қилингандан сўнг бу шаҳарларнинг молиявий тузилишларида сезиларли ўзгаришлар юз бера бошлади. Жумладан, рибо билан шуғулланишни, маълум маҳсулотлар истеъмоли ва савдосини таъқиқловчи Қуръон оятлари Ислом молиясига асос бўлиб хизмат қилди. Натижада, ушбу тамойиллар Макка ва Мадинада муваффақиятли қўлланилиб, асрлар давомида дунёнинг бошқа давлатларида ҳам кенг тарқалди. Пайғамбаримиз Расулуллоҳ соллаллоҳу алайҳи васаллам даврларида марказий Ислом хазинаси бўлган Байтул-молни ташкил этилганлиги Ислом молияси тизимининг ривожланиши айнан шу даврдан бошланганлигидан далолат беради. Закот, Ушр, Харож, Жизя, божхона тўловлари, ихтиёрий хайр-эҳсонлар, урушларда қўлга киритилган ўлжалар ва бошқа шу каби даромад ва киримлар Байтул-молнинг асосий манбаи ҳисобланган.\nБайтул-молни ташкил этилишидан ташқари, Исломнинг илк даврларида йўл чеклари мавжуд бўлганлиги тарихий далиллар билан тасдиқланган. Масалан, Ибн Аббос р.а. Вориқни (дирҳамларга зарб қилинган кумуш) қабул қилиб олиб, Куфага (Ироқдаги шаҳар) эътирофнома/тасдиқнома юборарди. Яна бир мисол, Абдуллоҳ ибн Зубайр р.а. Маккада омонатчилардан нақд пул қабул қилиб олар ва Ироқдаги укасига хат ёзиб, омонатчилар Ироққа етиб борганида уларга омонатини беришини буюрарди. Юқоридагилар Ислом молиясининг милодий 650 йилдан 750 йилгача бўлган даврдаги қисқача тарихи дейиш мумкин.\nМилодий 750 – 1900 йиллар\nУшбу даврда Рим, Тунис, Туркия, Ҳиндистон ва Суматра минтақаларида маҳаллий ва халқаро савдо соҳасида катта ўзгаришлар кузатилди, турли савдо ва молия амалиётлари қўлланилди. Ушбу амалиётларнинг аксарияти Мушорака (фойда ва зарарни тақсимлаш) асосида амалга оширилди. Бундан ташқари, Сукук, Суфтажа (қарз олгани тўғрисида тилхат), Бай ал-Вафо ва Бай ал-Нуқуд каби молиявий воситалар ҳам амалиётда кенг қўлланилди.\nXIX аср охири — ХХ аср бошларига келиб фоизга асосланган банк тизимининг кенгайиши кузатила бошланди. Ўз навбатида, ўша давр мусулмон уламолари ушбу ҳолатларга жиддий муносабатда бўлиб, мусулмон жамияти учун Шариат меъёрларига асосланган муқобил молия тизими жорий этиш кераклигини ёқлаб чиқдилар. Масалан, 1890 йилда Ҳиндистонда фоизсиз молиялаштириш муассасаси ташкил этилди. Ундан сўнг, 1923 йилда Ҳайдарободда “Anjuman Imdad-e-Bahmi Qardh Bila Sud” (Фоизсиз кредит жамияти) деб номланган яна бир муассаса ташкил этилди.\nКейинчалик, 1950 йилнинг бошига келиб Покистонда биринчи замонавий Ислом молия муассасаси ҳисобланадиган Маҳаллий Ислом банки ташкил этилди. Шу йилнинг охирларига келиб, Музораба ва Вакала (агентлик) каби фоизсиз банк маҳсулотлари ҳам қўллана бошлади.\nШариат тамойилларига асосланган замонавий Ислом банкига, 1963 йилда Мисрда Мит Ғамр (Mit Ghamr) деб номланувчи маҳаллий жамғарма ташкил этиш орқали асос солинди. Айни шу даврда, Малайзияда ҳам мусулмонлар Ҳаж амалини бажаришларига молиявий кўмак бўлиши учун Зиёратчилар жамғарма корпорацияси ўз фаолиятини бошлади ва 1969 йилда Табунг Ҳажи (Tabung Haji) номи билан машхур бўлган Зиёратчиларни бошқариш ва жамғарма кенгаши таркибига киритилди.\n1970 йилларга келиб Ислом молиясига бўлган эътибор янада кучайди ва бунинг натижаси ўлароқ 1971 йилда Мисрда Насир Ижтимоий банки ташкил этилди. Бу банк Миср президенти фармонига асосан ташкил этилган давлат ҳомийлигидаги биринчи фоизсиз муассаса эди.\n1975 йилда ислом молияси соҳасида иккита катта янгилик юз берди – БААда Дубай Ислом банки ҳамда Халқаро Ислом молия ташкилоти саналувчи Ислом Тараққиёт банки (Жидда, Саудия Арабистони) ташкил этилди. Ундан кейин яна кўплаб Ислом молияси муассасалари ташкил этилди, жумладан, 1977 йилда Багама оролларида Ислом Инвестиция компанияси (IIC) га асос солинди, 1978 йилда Жидда шаҳрида Қирол Абдул Азиз номидаги университетда Ислом иқтисодиёти бўйича тадқиқот маркази ташкил этилди.\n1980 йилларга келиб Исломий молиявий хизматлар саноати шиддат билан ривожлана бошлади. Шулардан, учта мусулмон давлати: Эрон, Покистон ва Суданда жиддий тадқиқот ишлари олиб борилди, истеъмолчилар ҳуқуқларини таъминлаш ва Шариатга мос маҳсулотларни таклиф қилишда анъанавий банклар ҳам жалб қилинди. Шунингдек, Халқаро Валюта Жамғармаси (IMF) фоизсиз ишлайдиган иқтисодий тизимнинг макроиқтисодий оқибатлари бўйича илмий тадқиқотларни бошлади. Ўз навбатида, Малайзия ва Баҳрайн каби давлатлар ҳам ўзларининг мавжуд тизимлари доирасида Ислом банкчилиги фаолиятини бошлаб юбордилар. Натижада, 1983 йил 1 июлда Малайзияда Bank Islam Malaysia Berhad (BIMB) Ислом банки ташкил этилди.\nБу даврдаги яна бир муҳим воқеа содир бўлди – Саудия Арабистонида Al-Rajhi Banking Investment Corporation номи билан иш бошлади ва ушбу компанияга Ислом банки гувоҳномаси берилди.\nЯгона ёки Икки томонлама банк тизими\n1980 йилнинг бошларида маҳаллий ҳамда халқаро молия институтлари томонидан ягона ёки икки йўналишга эга банк тизимини татбиқ қилиш юзасидан кўплаб баҳс ва мунозаралар бошланди. Ягона банк тизими – бу мамлакатдаги барча молиявий тизимлар Шариатга мос келиши кераклигини билдирса, икки йўналишга эга банк тизими эса мамлакатда ҳам Ислом, ҳам анъанавий молия муассасаларининг бир вақтнинг ўзида (яъни ёндош равишда) фаолият юритишини англатади.\nПокистон, Судан ва Эрон ягона банки тизимини танлади ва қисқа вақт ичида бу мамлакатларда барча молия муассасалари фақат Шариат тамойиларига асосланган молия маҳсулотлари ва хизматларини тақдим этадиган Ислом банк-молия тизими жорий этилди.\nБошқа томондан, Малайзия, Бирлашган Араб Амирликлари, Қувайт ва Баҳрайн давлатлари икки йўналишга эга банк тизимини босқичма-босқич жорий этишга киришишди.\n2000 йилдан ҳозирги давргача\nИслом молия муассасаларининг ривожи ва амалиётлари кўламининг дунё бўйлаб кенгайиши маҳаллий ҳамда халқаро даражадаги умумий меъёрий-ҳуқуқий асос ва қоидаларга бўлган эҳтиёжини оширди. Ушбу сабаблар XXI асрнинг бошларида халқаро меъёрларни белгилашга ихтисослашган муассасалар фаолиятининг ривожланишига олиб келди. 2001 йилда дунёнинг энг нуфузли молия муассасаларидан бири Халқаро Ислом молия бозори (IIFM) ташкил этилди. Ислом Молия Институтлари учун Бухгалтерия Ҳисоби ва Аудити (AAOIFI), Халқаро Бухгалтерия Стандартлари Кенгаши (IASB), Ислом Молия Хизматлари Кенгаши (IFSB) ва Халқаро Ислом Рейтинг Агентлиги (IIRA) каби ташкилотлар ҳам шу пайтга келиб ўз фаолиятларини бошлашди.\nКейинчалик, Ислом Банклари ва Молия Муассасалари Умумий Кенгаши (CIBAFI) ва Ислом Молия Муассасалари учун Арбитраж ва Муроса Маркази (ARCIFI) ва бошқа кўплаб ташкилотлар ташкил этилди. Юқоридаги муассасаларни ташкил этишдан асосий мақсад, Ислом молияси саноатини самарали назорат қилиш, шаффофлик ва бозор тартибларини жорий қилиш орқали қонуний асосга эга, мустаҳкам ва барқарор тизимни шакллантириш, бошқариш ва тартибга солиш эди. Шунингдек, улар Ислом молия муассасаларининг нафақат Шариат тамойилларига ва ички қонунчилик талабларига мос келишини, балки Шариат тамойилларига зид бўлмаган жаҳон андозаларига ҳам мувофиқ ишлашини таъминлашга ҳаракат қиладилар.\nИслом банки Ғарб дунёсида\nИслом банки ва молияси нафақат Ислом давлатларида, балки Ғарб давлатларида ҳам кенг тарқала бошлади. Ғарбдаги машҳур Ислом банки ва институтлари бўлган:\n“Islamic Banking International Holding” (Люксембург) – 1978 йилда;\n“Dar-al-mal-al-Islami” (Женева) – 1981 йилда;\n“Al-Baraka” гуруҳи ва Дания халқаро Ислом банки (Дания) – 1982 йилда;\n“Islamic Finance House” (Лондон) – 1983 йилда ташкил этилди.\nЮқорида қайд этилган муассасалардан ташқари, Ислом банки хизматларини таклиф этувчи бир қанча дунёга машҳур халқаро анъанавий банклар ҳам мавжуд, жумладан, Chase Manhattan, Citibank, HSBC, Union Bank of Switzerland (UBS), BNP-Paribas, Standard Chartered ва бошқа банклар.\nAAOIFIИслом молия муассасалариИТБТарих


03.06.2019 12:28 0 2540\nТошкент вилоятида учта рақамли технологиялар ўқув маркази очилди.\n1 июнь куни давлатимиз раҳбари илгари сурган 5 та ташаббус доирасида Бўка туманида Рақамли технологиялар ўқув маркази очилган эди. 2 июнь куни ушбу ташаббус давом эттирилиб, бирданига Тошкент вилоятининг Ўртачирчиқ, Оққўрғон ва Пискент туманларида ҳам Рақамли технологиялар ўқув марказларининг очилиш маросимлари бўлиб ўтди.\nУшбу тадбирларда жамоатчилик вакиллари, туман ҳокимликлари, халқ таълими бошқармалари мутасаддилари, ахборот технологиялари ва коммуникациялари соҳаси корхона, ташкилот ҳамда компаниялари вакиллари ва ўқувчи ёшлар иштирок этишди.\nДастлабки манзил Ўртачирчиқ туманидаги 3-сонли умумтаълим мактаби бўлди. Бу ерда ахборот технологиялари ва коммуникациялари соҳаси корхоналари томонидан учта синфхона мукаммал таъмирланиб, энг сўнгги русумдаги компьютерлар билан таъминланди. Мактабга оптик толали кабел тортилиб, юқори тезликдаги интернет тармоғиги уланди. Тадбир иштирокчилари информатика синфи, коворкинг хонаси ва кутубхонада бўлиб, ёшлар учун яратилган шароитлар билан яқиндан танишишди.\nАКТ вазири Шуҳрат Содиқов мактаб кутубхонасида ўқувчилар билан дилдан суҳбатлашди. Вазир фақат пухта илм билан юксак марраларга эришиш мумкинлигини, мавжуд имкониятлардан оқилона фойдаланишни таъкидлаб, Ucell компанияси томонидан мазкур мактабда ахборот технологиялари воситасида электрон давоматни юритиш, ўқувчиларнинг дарсларни ўзлаштириши, мактабга келиб-кетиши назоратини таъминлайдиган, бу ҳақида ота-оналарни хабардор қиладиган электрон тизимни яратиш бўйича берилган таклифини маълум қилди.\nОққўрғон туманидаги Рақамли технологиялар ўқув марказини очилишида ёшлар билан бир қаторда маҳалла фаоллари, туман ҳокимлиги мутасаддилари иштирок этдилар. Эътиборлиси, тумандаги 50 та мактабнинг барчаси телефон алоқаси ва интернет хизматлари билан таъминланган. Туман ҳокими Фарҳод Омонов шундай ўқув марказини янги бунёд этилаётган Ёшлар боғида ҳам ташкил этиш таклифини берди.\nПискент тумани аҳолиси 97 мингдан ошади, уларнинг 50 мингдан зиёдини ёшлар ташкил қилади. Тумандаги 38 та умумтаълим мактабларнинг ҳозирча 22 таси телефон алоқаси ва интернет билан таъминланган, қисқа муддатда қолган мактаблар ҳам глобал тармоққа уланиши белгиланган. Туман марказида Рақамли технологиялар ўқув марказининг очилиши пискентлик ёшлар учун айни муддао бўлди. Улар бу ерда энг талабгир бўлган касб-ҳунарларни эгаллашлари мумкин. Марказнинг кенг ва шинам хоналарида ахборот-коммуникация технологияларининг сўнги қурилма ва ускуналари ўрнатилган, компьютерлар тезкор интернет тармоғига уланган.\nМарказларнинг очилиши ўқувчи ва ёшлар учун ҳақиқий байрамга айланиб кетди. Кўзлари ёниб турган, дастурлашга қизиқаётган, робототехника, веб-дизайн сирларини ўзлаштиришга интилаётган ёшлар учун бу ҳақиқатда катта имконият. Камига ушбу марказларда ўқиб, олган билимларини туман ва вилоят миқёсида ўтаказиладиган танловларда синаб, ғолиб бўлган ёшларнинг икки нафарини Тошкент ахборот технологиялари университетига тест синовларисиз қабул қилиниши янада катта имконият. Албатта, бунинг учун ёшлар қаттиқ беллашадилар, дарсларни пухта ўзлаштиришга интиладилар. Энг муҳими, ахборот технологиялари олами сирлари билан яқиндан танишадилар, келгусида уларнинг орасидан кучли дастурчилар, веб-дизайнерлар, киберспорт ўйинчилари чиқишига шубҳа йўқ.\nОлдин интернет-кафеларга компьютер ўйинлари ўйналадиган оддий марказлар сифатида қаралар эди, ҳақиқатда ҳам шундай қараш шаклланган эди. Президент илгари сурган 5 та ташаббуснинг учинчиси – аҳоли ва ёшларни компьютер технологиялари ҳамда интернетдан фойдаланиш кўникмаларини оширишга қаратилган. Бу йўналишда Рақамли технологиялар ўқув марказининг очилиши ана шу – компьютер ўйнадиган жой, деган қарашни йўққа чиқаради. Сабаби, бу замонавий Рақамли технологиялар ўқув марказларида энг кучли ўқитувчилар билим бериши, келгусида уларга марказ ҳудудида уйлар қурилиши, ўқув воситалари ҳам энг сўнгилари эканлиги, энг кучли битирувчининг олий ўқув юртига кириши учун имконият яратилгани, буларнинг барчаси энг талабгир касб-ҳунарларни эгаллаш учун ҳақиқий маънода мотивация муҳитини, рақобат майдонини яратади. Рақобатда, албатта, кучлилар ғолиб бўлади. Хуллас, бу оддий интернет-кафелар эмас, ёшларни ҳаётда ўз ўрниларини топишга ёрдам берадиган рақамли маскан бўлади.\nТошкент вилояти ўртачирчиқ. пискент оққўрғон беш ташаббус Рақамли технологиялар ўқув маркази учинчи ташаббус\nҲодиса 03/08, 09:54\nТошкент вилоятида икки бемор коронавирус туфайли оламдан ўтди\nҲуқуқ 01/08, 19:34\nТошкент вилоятида «қорадори» занжири фош қилинди\nҲодиса 16/07, 07:55\nПрофилактика инспектори ўзини ёқиб юборган аёл ҳаётини сақлаб қолди


Кўпхотинлик | Мусулмоннинг қулай йўриқномаси\nИслом динида эркак кишининг битта аёлга уйланиши ва ўзаро ҳамкор ва бахтли оилани қуриши асосдир. Бироқ, Ислом дини, барча самовий динларда таъкидлангани каби, жамият ва шахс учун манфаат ва ҳикматлари бўлгани учун бир неча аёлга уйланиш ҳаққини берди ва аёл кишига зулм қилиш ва унинг ҳуқуқларини поймол қилишнинг олдини оладиган шарт ва талабларни қўйди. Шу шартлардан айримлари қуйидагилардир:\nРафиқалар ўртасида нафақа, ётоқ ва шунга ўхшаш зоҳирий моддий ишларда адолатли бўлиш шартдир. Бу ишларда адолат қила олмайдиган эркакларнинг бир неча аёлга уйланишлари ҳаромдир. Аллоҳ таоло бу ҳақда шундай дейди:\n«Агар адолат қила олмасликдан қўрқсангиз, битта аёлга (уйланингиз)!» (Нисо: 3).\nЧунки рафиқалар ўртасида адолатсизлик қилиш, энг қабиҳ ва хунук гуноҳлардан биридир. Расулуллоҳ соллаллоҳу алайҳи ва саллам бу ҳақда: «Кимнинг иккита хотини бўлиб, улардан бирига (кўпроқ) эътибор берган бўлса, Қиёмат кунида бир тарафи эгилиб келади», деганлар (Абу Довуд: 2133).\nАммо кўнгилдаги муҳаббат эса, фарз эмас. Чунки эрнинг битта кўнгилда барча хотинларини бир хил севишга кучи етмайди. Бу — Аллоҳ таолонинг қуйидаги оятининг маъноларидир:\n«Ҳар қанча уринсангизлар ҳам хотинларингиз ўртасида адолат қилишга қодир бўлмайсизлар» (Нисо: 129).\nРафиқаларга нафақа беришга қодир бўлиш.\nЭрнинг барча хотинларига нафақа беришга қодир бўлиши фарздир. Бу биринчи аёлга уйланиш шарти бўлар экан, иккинчисига уйланишнинг албатта шарти бўла олади.\nРафиқалар сонининг тўрттадан ошмаслиги.\nКўп хотинга уйланишнинг Ислом динидаги сон чегараси — тўрттадир. Аллоҳ таоло буни қуйидаги оятида ифода этган:\n«Агар етим қизларга адолат қила олмасликдан қўрқсангиз, сизлар учун никоҳи ҳалол бўлган аёлларга иккита, учта, тўрттадан уйланаверинглар. Энди агар адолат қила олмасликдан қўрқсангиз, бир аёлга (уйланинглар)» (Нисо: 3).\nАгар янги мусулмон бўлган одамнинг тўрттадан ортиқ рафиқаси бўлса, улар ичидан ўзи суйган тўрттасини танлаб, бошқалари билан ажралиши керак бўлади.\nҚариндошлар ўртасидаги алоқаларни бузмаслик мақсадида айрим аёлларни бир никоҳда жамлаш таъқиқланади. Жумладан:\nРафиқа билан рафиқанинг синглисини;\nРафиқа билан рафиқанинг холасини;\nРафиқа билан рафиқанинг аммасини.


Таниқли адиб Саъдулла Сиёев 82 ёшида оламдан ўтди\n17 май 2022, Тошкент вақти: 08:47\nСаъдулла Сиёев 1939 йил 25 мартда Қозоғистоннинг Туркистон шаҳри яқинидаги Қарноқ қишлоғида деҳқон оиласида туғилди.\nЎзбекистон Ёзувчилар уюшмаси аъзоси, таниқли адиб Саъдулла Сиёев 82 ёшида оламдан ўтди. Бу ҳақда Ўзбекистон Ёзувчилар уюшмаси Ахборот хизмати 20 февраль куни кечқурун хабар берди.\nСаъдулла Сиёев 1939 йил 25 мартда Қозоғистоннинг Туркистон шаҳри яқинидаги Қарноқ қишлоғида деҳқон оиласида туғилди. Тошкент давлат университетида ўқиди (1957-1962).\nДастлаб “Ёшлик” радиосида, кейинчалик “Муштум” журналида ишлади, Ўзбекистон Ёзувчилар уюшмасининг Адабиёт жамғармасига раҳбарлик қилди.\n1970 йилда “Қасам ичмаган йигит” номли биринчи ҳикоялар тўплами чоп этилди. Шундан сўнг “Садағанг кетай” (1972), “Тўйлар муборак” (1975), “Ой бориб, омон келинг” (1976), “Оғир вазнли жанжалкаш”, “Эркаклар учун эртаклар”, “Ёруғлик” (1986), “Аваз” (1987), “Бепарво бўлмоқчиман” (1990) каби роман, қисса, ҳикоялар китоблари босилиб чиқди.\nМустақиллик йилларида Саъдулла Сиёев “Яссавийнинг сўнгги сафари” (1993), “Ҳақиқат йўли” (1997) номли икки китобдан иборат тарихий роман, яна “Менинг хўроз қувганим” (ҳикоялар, ҳажвиялар, бадиалар, 2007), “Ёлғончининг рост сўзи” (ҳикоялар, хотиралар, 2010) каби китоблар яратди.\nЛ.Толстой, М.Зошченко, Л.Ленч, А.Арканов, Г.Горин каби рус ёзувчиларининг ҳикояларини ўзбекчага ўгирди.\nЎзининг ҳам бир қатор асарлари рус, қозоқ, қирғиз, тожик, турк ва бошқа халқлар тилларига таржима қилинди.\nСаъдулла Сиёев "Меҳнат шуҳрати", "Фидокорона хизматлари учун" орденлари билан тақдирланган.


Samsung: «smart TV» қаршисида шахсий суҳбатлар қурманг - Terabayt.Uz\nSamsung: «smart TV» қаршисида шахсий суҳбатлар қурманг\nSamsung компанияси ўзи ишлаб чиқараётган «smart TV» телевизорларининг томошабинлар гап-сўзларига “қулоқ тутиш”ини тасдиқлади. Шу сабабли, ишлаб чиқарувчи фойдаланувчиларга бу турдаги ойнаи жаҳоннамо қаршисида шахсий суҳбатлар қуришдан тийилишни маслаҳат берди. Бу тўғрида The Week нашри хабар бермоқда.\nМаълум бўлишича, телевизорда ўрнатилган уни овоз ёрдамида бошқариш функцияси атрофдаги товушларни диққат билан кузатиб боради. Компания “ақлли телевизор” қайд этадиган бу гап-сўзларни қўшимча телевизион ёки техник хизматлар кўрсатувчи 3-томон ўғирлаши мумкинлигини маълум қилган ва мижозларини маълумотлар дахлсизлигини таъминлаш чораларини кўришга чақирган.\nSamsung бу хабарни АҚШ махсус хизмати фаолиятини ёритувчи журналист ва ёзувчи Шейн Ҳарриснинг компаниянинг мижозлар сирларини ошкор қилиши билан боғлиқ фикрларидан сўнг тарқатган. Жумладан, америкалик ёзувчи шундай деган: “Агар сизнинг оғзингиздан чиқаётган сўз бирор шахсий ёки махфий маълумотга дахлдор бўлса, у шу заҳоти керакли манбааларга етказилади”. Ёзувчи бу орқали бугунги ахборот технологиялари тараққий этган замонда ҳар ким аҳамиятга эга маълумотни ошкор қилишдан ўзини тия билиши зарур, демоқчи.\nШу билан бирга, Samsung “ақлли телевизор”ларини овоз ёрдамида фаоллаштириш функцияси қандай ишлашига ҳам ойдинлик киритган.\n“Агар истеъмолчи ушбу функциядан фойдаланишга рози бўлса, овозли маълумотлар фойдаланувчи буйруғини излаш учун бу хизматни кўрсатувчи 3-томонга тақдим этилади. Яъни, овозли маълумотлар хизмат кўрсатувчининг серверига юборилади. У ерда сўров қайта ишланиб, фойдаланувчи учун зарур контент телевизорда намойиш этилади,” дейилган компания баёнотида.\nКомпаниянинг маълумот беришича, овозли маълумотлар бу хизматни кўрсатувчи Nuance Communications, Inc. компаниясининг серверида сақлаб қолинмайди ва ҳеч кимга тақдим қилинмайди. Шунингдек, Samsung бу борада хавфсизлик сиёсатини такомиллаштириш режасида эканини маълум қилган.\n“Ақлли телевизор” тушунчаси “ақлли телефон”, яъни смартфон тушунчаси билан бир пайтда пайдо бўлган. Илк маротаба “смарт ТВ” лойиҳаси Microsoft томонидан 1997 йилда ишлаб чиқилган. Smart TV орқали телевизор ишлаб чиқарувчилари фойдаланувчилари қайси канал ва кўрсатувларни маъқул кўришлари тўғрисида маълумотлар олиб туришади.\n#Samsung #Smart TV #Ақлли телевизор #суҳбат


Дўстназар Худойназар: “Нега бугун Ғарб сиёсатчилари Шарқий Украинадагиларга булочка тарқатишмаяпти?” « Ўзбекистон Халқ Ҳаракати\nДўстназар Худойназар: “Нега бугун Ғарб сиёсатчилари Шарқий Украинадагиларга булочка тарқатишмаяпти?”\nҚизиқ замонлар бошланди. Қилғиликни қилиб қўйган Оврупа ва АҚШ эртадан кечгача Россияни қоралагани қоралаган, гўёки Украинадаги сиёсий ва иқтисодий тарангликка Россия айбдор эмиш.\nБутун дунё жамоатчилигининг кўзи кўрдек ёки ҳамманинг ҳотираси саёздек, ҳудди-ки икки уч ой олдин бўлган воқеаларни кузатмагандек.\nУкраина майдонида турганларга ким булочка улашганди? ким майдонда турганларни бу украин халқининг хоҳиши деб жар солганди? Нега бугун Украинада яшовчи рус милатига мансуб фуқаролар ўз истаклари билан майдонга чиқишса улар айирмачилар бўлиб қолиши керак? Нега бугун ғарб сиёсатчилари Шарқий Украинадагиларга булочка тарқатишмаяпти?\nЎз навбатида эса, бугунги кунда Украина ҳукумати ўзи қай йўл билан давлат тепасига келиб қолганини унутиб ҳарбийларни ўз жанжалига жалб қилди. Аммо қонуний сайланган Янукович бу ишга жазм қилмаганди.\nМен ўз кузатишларимдан шу нарсани сезмоқдаманки, Украинанинг ҳозирги ҳукумати Россиядан ҳавотирланиб бу ишларни қилаётгани йўк, аксинча, ҳукумат оддий халқнинг кўтарилишидан қўрқиб бу ишларни қилмоқда.\nЎз халқини ваҳимага солиб Россия бизни ўзига қўшиб олмоқда, бизга тинчликпарвар кучларнинг ёрдами керак деган иддао билан ўз давлатига халқаро тинчликпарвар кучларни киритиб олишга эришишни уйлаяпти. Чунки уз аскарлари халқ кўтарилганда халқига қарши бормаслигини жуда ҳам яхши биладилар. Халқнинг кўп ўтмасдан кўтарилишини ҳам яхши англаб етадилар.\nХалқаро тинчликпарвар кучлар учун эса фарқи йўқ, улар отаверадилар, чунки бу кучлар ўз шавқатсизликлари учун ойлик оладилар. Бу кучлар киритилиб тинчлик ўрнатилган давлатлар ҳали ҳам ўзларини ўнглаб олмаганлар. Мана шунга асосланиб улар тинчликпарвар аскарлар деб аталадилар. Улар шундай тинчлантириб қўядиларки ҳар қандай халқ тавбасига таянади. Буга дунё аҳли Ироқ, Афғонистон, Сурия, Югославия ва бошқа давлатлар мисолида гувоҳ бўлиб келмоқда.\nАҚШ давлати эса, ўзининг ғаними бўлган Россияни Украинадаги сиёсий ва иқтисодий тангликдан фойдаланиб унга янгидан янги санкциялар қўллаб ўз йўлидан супуриб ташламоқчи. Россиянинг ички кучи нималарга қодирлигини ёки нодавлат ташкилотлар воситасида Россия ичкарисида экилган демократия уруғи ўз мевасини берармикин буни вақт кўрсатади.\nЎз иттифоқчисини қўллаб келаётган Оврўпа бу каби ўйинда нималар йўқотишини билсада бу ўйинга қаршилик қила олмаяпти. Барча далиллар ҳам шунга ишорат бермоқда аслида…\nОврупага ҳам осон эмас. Бу уйинда Россия ютиб чиқса Оврупа бундан сунг Россия иттифоқчисига айланади.\nТарих сабоқларига назар солганимизда эса Россия доимо ўзгалар кучи билан бу каби урушларда ютиб келган.\nАслида эса, Россия ҳам тинч тургани йўқ. Ўзига қарши элон қилинган замонавий урушдан ҳимояланиш мақсадида ҳаракатлар қилмокда. Кўринишидан кучлар тенг бўлмасада, Россиянинг ютиб чиқиш эҳтимоли кучли. Чунки, Ўрта Осиё давлатларининг иқтисодий ривожланиши Россияга боғлик бўлганлиги сабаб улар томонидан ҳам зарур қўллаб-қувватловга эга.\nРоссиянинг ичида фуқаролар уруши бошланиши эҳтимоли эса экилган демократия уруғига боғлиқ. Нодавлат ташкилотларнинг Варашавадаги ўқув мактабида Россиянинг турли минтақаларидан 300 дан ориқ демократлар қисқа мудатли курсларда ўқитилиб Россия ичига киритилганлар. Украинадан эса шу ўқув мактабидан 150 нафар одам ўқиган. Россия нуфузининг Украинадан уч баробар ортиқлиги эътиборга олинса 300 нафар демократ ғарб манфаатлари йўлида қанчалик самара беради буни эса вақт кўрсатади.


27 октябр куни Ўш шаҳрининг Алишер Навоий кўчасидаги янги эстакада кўприги синовдан ўтказилди | Альянс-Пресс\n27.10.2015 23:22 1567\n27 октябр куни Ўш шаҳрининг Алишер Навоий кўчасидаги янги эстакада кўприги синовдан ўтказилди\n27 октябр куни Ўш шаҳрининг Алишер Навоий кўчасидаги янги эстакада кўприги синовдан ўтказилди. Шахар аҳолиси орасидаги баъзи бир кимсаларнинг, янги солинган кўприк хақидаги шубҳалари ноўрин эканини тасдиқлаш учун, Ўш шахар мэри Айтмамат Кадирбаев уни синаш пайтида ўзи шахсан иштирок этишини айтган эди.\nМана белгиланган муддатда яъни соат 17да 500 тоннадан зиёд умумий оғирлигига эга бўлган 20 юк машиналари колоннаси кўприк устидан юриб, унинг ўртасига келиб тўхтади. Бу юкнинг хажми лойиҳада белгиланган нормадан уч ҳисса зиёд бўлиб, машиналар кўприк устида 1 соатдан ошиқ турдилар.\nБу вақт оралиғида Ўш шахар мэри А.Кадирбаев илгари ваъда қилганидек ўшликларнинг кўп сонли вакилларининг гувоҳлигида эстакада кўпригининг остида турди. Шунинг билан кўприк эксплуатацияга лойиқ деб топилди.


Бош саҳифа / Таълим / Касб ва тадбиркорликка ўқитишнинг янги қоидалар...\nНизомга мувофиқ 10-11 синф ўқувчиларини касбга ўқитиш узлуксиз таълим тизимининг таркибий қисми бўлиб бепул ва мажбурий равишда амалга оширилади. Касбга ўқитиш муддати – 2 йил. У лицей, коллеж ва мактабларнинг ўқув-ишлаб чиқариш мажмуаларида ташкил қилинади.\nУ ерда ўқувчилар томонидан касбий билимларни олиши , тадбиркорлик асослари, касбий ва меҳнат кўникмаларини эгаллаши таъминланади .Касб тури, мувофиқ худудлардаги ташкилотлар билан тузилган шартномалар асосида амалий машғулотлар ташкил қилиниши мумкин.\nКасбга ўқитиш ҳажми – 2 ўқув йилида 408 соат. Ҳар ўқув йили охирида ўқувчилар 36 соатли ишлаб чиқариш амалиётини ўтишади. Касб билимларини аниқлаш ва назорат қилиш мақсадларида жорий, оралиқ, босқичли ва якуний назоратлар ўтказилади.\nМажмуани муваффақиятли тугатган ўқувчиларга ишлаш ҳуқуқини берувчи касб малакаси бўйича давлат намунасидаги диплом берилади. Якуний назоратдан ўтмаган ўқувчиларга уни қайтадан топшириш имкони берилади. Якуний назоратдан такроран ўтмаган ўқувчиларга диплом ўрнига касб таълимини олганлиги тўғрисида маълумотнома берилади.\nКасбга ўқитишни сифатли ташкиллаштириш учун ўқув-ишлаб чиқариш мажмуаларини таъминлаш меъёрлари ва, шунингдек, уларни 2018-2020 йилларда жиҳозлаш дастури тасдиқланган.


Тошкентда терроризмни молиялаштиришга қарши курашиш бўйича Евроосиё гуруҳининг 22-ялпи мажлиси бошланди\n09:46 / 22.05.2015\nБугунги кунда террористик тузилмалар шароитлар ўзгаришига тез мослашиб, ўз фаолиятини молиялаштиришнинг янги йўлларини топмоқда. Бу эса жаҳон ҳамжамиятидан ўз вақтида самарали чораларни кўриш, уларнинг йўлига тўсиқ қўйиш учун саъй-ҳаракатларни бирлаштиришни талаб этмоқда.\nМажлисни Евроосиё гуруҳи раиси Ажай Тьяги (Ҳиндистон) бошқармоқда.\nТадбирнинг очилишида Ўзбекистон Республикаси Бош прокурори И.Абдуллаев, Ҳиндистон Республикаси молия вазирининг биринчи ўринбосари Р.Мехриши ва бошқалар сўзга чиқди.\nЕвроосиё гуруҳи томонидан катта ишлар амалга оширилаётгани қайд этилди. Ташкилотга аъзо барча давлатларда бу борада зарур ҳуқуқий асослар яратилиб, молиявий разведка институтлари ташкил этилди.\n2004 йилнинг августида Ўзбекистон Республикасининг “Жиноий фаолиятдан олинган даромадларни легаллаштиришга ва терроризмни молиялаштиришга қарши курашиш тўғрисида”ги қонуни қабул қилинган. 2009 йилда ушбу қонунчилик ҳужжати халқаро стандартлар ҳисобга олинган ҳолда янги таҳрирда қабул қилинган. Президентимиз Ислом Каримовнинг 2006 йил 21 апрелдаги “Молия-иқтисодий, солиқ соҳасидаги жиноятларга, жиноий фаолиятдан олинган даромадларни легаллаштиришга қарши курашишни кучайтириш чора-тадбирлари тўғрисида”ги қарори бу борадаги яна бир муҳим ҳужжат ҳисобланади.\nЎзбекистон Республикаси Бош прокуратураси ҳузуридаги Солиқ, валютага оид жиноятларга ва жиноий даромадларни легаллаштиришга қарши курашиш департаменти ушбу соҳани тартибга соладиган махсус давлат ваколатли органи ҳисобланади. Унинг таркибида молиявий таҳлил, тезкор-қидирув фаолияти ва тергов бўлимлари иш юритмоқда. Бу эса бир идора доирасида шубҳали молиявий операциялар ҳақида маълумот олиш, тезкор-қидирув фаолиятини амалга ошириш ва жиноий иш қўзғатиш имконини бермоқда.Евроосиё гуруҳининг ялпи мажлисида мазкур департамент бу борада фаол ишларни олиб бораётгани қайд этилди. 2011 йилда имзоланган Евроосиё гуруҳи тўғрисидаги шартномани амалга оширишда мамлакатимизнинг ваколатли органи ҳисобланган ушбу департамент ҳамкор ташкилотлар билан ахборот алмашишни сезиларли даражада фаоллаштирди. Масалан, 2011-2014 йилларда идора томонидан хорижий ҳуқуқни муҳофаза қилиш органлари ва молиявий разведка бўлимларининг 128 сўрови кўриб чиқилди. Шу даврда чет давлатларнинг ваколатли органларига ўттиздан зиёд шундай сўров юборилди. Умуман олганда, Солиқ, валютага оид жиноятларга ва жиноий даромадларни легаллаштиришга қарши курашиш департаменти ўттиздан ортиқ давлатнинг бу йўналишда фаолият юритаётган органлари билан ҳамкорлик қилиб келмоқда.\n"Жиноий даромадларни легаллаштириш ва терроризмни молиялаштириш бугунги кунда жаҳон миқёсидаги долзарб муаммо бўлиб, глобал ечимлар ва халқаро ҳамкорликни талаб этмоқда. Ўзбекистон ушбу ишларда фаол иштирок этиб, пул маблағларини ўзлаштиришга қарши курашиш бўйича молиявий чоралар ишлаб чиқувчи гуруҳ, Халқаро валюта жамғармаси, Жаҳон банки ва бошқа халқаро молия институтлари билан самарали ҳамкорлик қилмоқда", – дейди молиявий хавфсизлик масалалари бўйича халқаро стратегик маслаҳатчи Жузеппе Ломбардо (Италия).\n"Ялпи мажлис юксак савияда ташкил этилгани ва самарали ўтаётганини таъкидламоқчиман. Ҳам минтақавий, ҳам жаҳон миқёсида катта аҳамиятга эга бўлган ушбу тадбир Евроосиё гуруҳи аъзолари ва кузатувчиларига бу борада тажриба алмашиш бўйича катта имконият бермоқда", – деди Франция Ташқи ишлар вазирлиги вакили Сара Шерион.


БИШКЕК – Июль ойи бошидан бери Қирғизистоннинг коррупцияга қарши кураш миллий жамғармаси ҳисобига 12 млн. қирғиз сўмидан (170 минг АҚШ доллари) ортиқ маблағ келиб тушди, деб хабар беради 24.kg нашри душанба, 1 октябрь куни.\nМолия вазирлиги томонидан 3 июль куни очилган ҳисоб коррупцияга қарши кураш давомида мусодара қилинган пуллар, жумладан, иқтисодий ёки мансаб билан боғлиқ жиноятлар туфайли давлатга етказилган зарарни ундиришган тушган маблағларни сақлашга мўлжалланган.\nИқтисодий жиноятларга қарши кураш давлат хизмати жамғарма ҳисобига 6,5 млн. қирғиз сўмига (94 минг АҚШ доллари) тенг маблағ ўтказди, деб хабар берди ташкилот матбуот хизмати.\nЎтган ҳафта Давлат миллий хавфсизлик қўмитаси жамғармага 5,8 млн. қирғиз сўми (84 минг АҚШ доллари) туширган эди.\n12 сентябрь ҳолатига кўра, Қирғизистоннинг турли давлат ташкилотларидан жамғарма ҳисобига жами 395,6 млрд. қирғиз сўми (5,7 млн АҚШ доллари) келиб тушган, дейилади мамлакат молия вазирлиги хабарида.\nКоррупцияга қарши курашда қўлга киритилган маблағлар Қирғизистон ҳукумат ғазнасини тўлдиради\nҚозоғистонда жиноятдан жабрланганлар учун компенсация фонди ташкил этилмоқда\nТашкилотчилар жамғармага ҳар йили 1 млрд. тенгедан (2,9 млн. АҚШ доллари) ортиқ маблағ жалб этишни кўзламоқда. Жумладан, жиноят содир этиб судланган шахслардан ҳам пул ундириш кўзда тутилган.